title: 2017 m. gruodžio 18 d. Tarybos sprendimas (ES) 2017/2464, kuriuo Austrija ir Rumunija įgaliojamos dėl Europos Sąjungos interesų pritarti Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos dėl tarptautinio vaikų grobimo civilinių aspektų

text:
29.12.2017

               LT

               Europos Sąjungos oficialusis leidinys

               L 348/43

         TARYBOS SPRENDIMAS (ES) 2017/2464
   2017 m. gruodžio 18 d.
   kuriuo Austrija ir Rumunija įgaliojamos dėl Europos Sąjungos interesų pritarti Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos dėl tarptautinio vaikų grobimo civilinių aspektų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 81 straipsnio 3 dalį kartu su 218 straipsniu,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos Sąjunga yra nusistačiusi kaip vieną iš savo tikslų skatinti vaiko teisių apsaugą, kaip nurodyta Europos Sąjungos sutarties 3 straipsnyje. Priemonės, skirtos vaikams apsaugoti nuo neteisėto išvežimo ar laikymo, yra vienas iš esminių tos politikos aspektų;

               (2)

               Taryba priėmė Reglamentą (EB) Nr. 2201/2003 (2) (toliau – reglamentas „Briuselis IIa“), kuriuo siekiama apsaugoti vaikus nuo žalingų padarinių, kuriuos sukelia neteisėtas išvežimas ar laikymas, ir nustatyti tvarką, kuri užtikrintų greitą jų sugrąžinimą į valstybę, kurioje jie nuolat gyvena, taip pat užtikrinti bendravimo teisių ir globos teisių apsaugą;

               (3)

               reglamentu „Briuselis IIa“ papildoma ir sustiprinama 1980 m. spalio 25 d. Hagos konvencija dėl tarptautinio vaikų grobimo civilinių aspektų (toliau – 1980 m. Hagos konvencija), kuria tarptautiniu lygmeniu nustatoma susitariančiųjų valstybių ir centrinių įstaigų įsipareigojimų ir bendradarbiavimo sistema ir siekiama užtikrinti greitą neteisėtai išvežtų ar laikomų vaikų grąžinimą;

               (4)

               visos Sąjungos valstybės narės yra 1980 m. Hagos konvencijos šalys;

               (5)

               Sąjunga ragina trečiąsias valstybes prisijungti prie 1980 m. Hagos konvencijos ir remia tinkamą 1980 m. Hagos konvencijos taikymą, inter alia, kartu su valstybėmis narėmis dalyvaudama specialiųjų komisijų, kurias reguliariai organizuoja Hagos tarptautinės privatinės teisės konferencija, veikloje;

               (6)

               opiais tarptautinio vaikų grobimo atvejais geriausiu sprendimu galėtų būti bendra teisinė sistema, taikoma Sąjungos valstybių narių ir trečiųjų valstybių santykiams;

               (7)

               1980 m. Hagos konvencijoje nustatyta, kad ji taikoma tik prisijungiančios valstybės ir tų susitariančiųjų valstybių, kurios pareiškė, kad pritaria jos prisijungimui, tarpusavio santykiams;

               (8)

               pagal 1980 m. Hagos konvenciją ekonominės integracijos regioninėms organizacijoms, kaip antai Sąjungai, neleidžiama tapti jos šalimi. Todėl Sąjunga negali nei prisijungti prie tos konvencijos, nei deponuoti savo pareiškimo dėl pritarimo valstybės prisijungimui;

               (9)

               remiantis Europos Sąjungos Teisingumo Teismo nuomone 1/13 (3), pareiškimai dėl pritarimo prisijungimui pagal 1980 m. Hagos konvenciją priklauso išimtinei Sąjungos išorės kompetencijai;

               (10)

               1994 m. vasario 2 d. prisijungimo prie 1980 m. Hagos konvencijos dokumentą deponavo Panama. 1980 m. Hagos konvencija Panamai įsigaliojo 1994 m. gegužės 1 d.;

               (11)

               visos susijusios valstybės narės, išskyrus Austriją ir Rumuniją, jau pritarė Panamos prisijungimui prie 1980 m. Hagos konvencijos. Panama pritarė Bulgarijos, Kipro, Estijos, Latvijos, Lietuvos, Maltos ir Slovėnijos prisijungimui prie 1980 m. Hagos konvencijos. Įvertinus padėtį Panamoje padaryta išvada, kad Austrija ir Rumunija gali dėl Sąjungos interesų pritarti Panamos prisijungimui pagal 1980 m. Hagos konvencijos sąlygas;

               (12)

               1999 m. lapkričio 18 d. prisijungimo prie 1980 m. Hagos konvencijos dokumentą deponavo Urugvajus. 1980 m. Hagos konvencija Urugvajui įsigaliojo 2000 m. vasario 1 d.;

               (13)

               visos susijusios valstybės narės, išskyrus Austriją ir Rumuniją, jau pritarė Urugvajaus prisijungimui prie 1980 m. Hagos konvencijos. Urugvajus pritarė Bulgarijos, Estijos, Latvijos ir Lietuvos prisijungimui prie 1980 m. Hagos konvencijos. Įvertinus padėtį Urugvajuje padaryta išvada, kad Austrija ir Rumunija gali dėl Sąjungos interesų pritarti Urugvajaus prisijungimui pagal 1980 m. Hagos konvencijos sąlygas;

               (14)

               1995 m. gruodžio 13 d. prisijungimo prie 1980 m. Hagos konvencijos dokumentą deponavo Kolumbija. 1980 m. Hagos konvencija Kolumbijoje įsigaliojo 1996 m. kovo 1 d.;

               (15)

               visos susijusios valstybės narės, išskyrus Austriją ir Rumuniją, jau pritarė Kolumbijos prisijungimui prie 1980 m. Hagos konvencijos. Kolumbija pritarė Bulgarijos, Estijos, Latvijos, Lietuvos ir Maltos prisijungimui prie 1980 m. Hagos konvencijos. Įvertinus padėtį Kolumbijoje padaryta išvada, kad Austrija ir Rumunija gali dėl Sąjungos interesų pritarti Kolumbijos prisijungimui pagal 1980 m. Hagos konvencijos sąlygas;

               (16)

               2001 m. vasario 5 d. prisijungimo prie 1980 m. Hagos konvencijos dokumentą deponavo Salvadoras. 1980 m. Hagos konvencija Salvadore įsigaliojo 2001 m. gegužės 1 d.;

               (17)

               visos susijusios valstybės narės, išskyrus Austriją ir Rumuniją, jau pritarė Salvadoro prisijungimui prie 1980 m. Hagos konvencijos. Salvadoras pritarė Bulgarijos, Estijos, Latvijos ir Lietuvos prisijungimui prie 1980 m. Hagos konvencijos. Įvertinus padėtį Salvadore padaryta išvada, kad Austrija ir Rumunija gali dėl Sąjungos interesų pritarti Salvadoro prisijungimui pagal 1980 m. Hagos konvencijos sąlygas;

               (18)

               todėl Austrija ir Rumunija turėtų būti įgaliotos deponuoti pareiškimą dėl pritarimo Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos dėl Sąjungos interesų laikydamosi šiame sprendime išdėstytų sąlygų. Kitos Sąjungos valstybės narės jau pritarė Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos, todėl naujų pareiškimų dėl pritarimo prisijungimui neturėtų deponuoti, nes pagal tarptautinę viešąją teisę esami pareiškimai galioja toliau;

               (19)

               Jungtinei Karalystei ir Airijai reglamentas „Briuselis IIa“ yra privalomas ir jos dalyvauja priimant ir taikant šį sprendimą;

               (20)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   1.   Austrija ir Rumunija įgaliojamos dėl Sąjungos interesų pritarti Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos.
   2.   Austrija ir Rumunija ne vėliau kaip 2018 m. gruodžio 19 d. deponuoja pareiškimą dėl pritarimo Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos dėl Sąjungos interesų, išdėstytą taip:

      „[Visas VALSTYBĖS NARĖS pavadinimas] pareiškia, kad pritaria Panamos, Urugvajaus, Kolumbijos ir Salvadoro prisijungimui prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų, vadovaujantis Tarybos sprendimu (ES) 2017/2464“

   3.   Austrija ir Rumunija informuoja Tarybą ir Komisiją apie savo pareiškimų dėl pritarimo Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos deponavimą ir perduoda Komisijai tų pareiškimų tekstą per du mėnesius nuo jo deponavimo.
   2 straipsnis
   Tos valstybės narės, kurios pareiškimus dėl pritarimo Panamos, Urugvajaus, Kolumbijos ir Salvadoro prisijungimui prie 1980 m. Hagos konvencijos deponavo prieš šio sprendimo priėmimo dieną, naujų pareiškimų nedeponuoja.
   3 straipsnis
   Šis sprendimas įsigalioja pranešimo apie jį dieną.
   4 straipsnis
   Šis sprendimas skirtas Austrijai ir Rumunijai.

      Priimta Briuselyje 2017 m. gruodžio 18 d.

            Tarybos vardu

            Pirmininkė

         K. SIMSON

      (1)  2017 m. lapkričio 30 d. nuomonė (dar nepaskelbta Oficialiajame leidinyje).

      (2)  2003 m. lapkričio 27 d. Tarybos reglamentas (EB) Nr. 2201/2003 dėl jurisdikcijos ir teismo sprendimų, susijusių su santuoka ir tėvų pareigomis, pripažinimo bei vykdymo, panaikinantis Reglamentą (EB) Nr. 1347/2000 (OL L 338, 2003 12 23, p. 1).

      (3)  ECLI:EU:C:2014:2303.


title: 2018 m. sausio 22 d. Tarybos sprendimas (BUSP) 2018/90, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje

text:
22.1.2018

               LT

               Europos Sąjungos oficialusis leidinys

               LI 16/14

         TARYBOS SPRENDIMAS (BUSP) 2018/90
   2018 m. sausio 22 d.
   kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2017 m. lapkričio 13 d. Tarybos sprendimą (BUSP) 2017/2074 dėl ribojamųjų priemonių atsižvelgiant į padėtį Venesueloje (1),
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. lapkričio 13 d. Taryba priėmė Sprendimą (BUSP) 2017/2074;

               (2)

               2017 m. lapkričio 13 d. Taryba priėmė išvadas dėl Venesuelos, kuriose dar kartą patvirtino, kad vienintelis būdas tvariai išspręsti dabartinę krizę ir reaguoti į neatidėliotinus Venesuelos žmonių poreikius yra konstruktyvus dialogas ir derybos;

               (3)

               Taryba, pabrėždama savo susirūpinimą dėl padėties šalyje, priėmė ribojamąsias priemones ir pažymėjo, kad tos priemonės bus taikomos palaipsniui ir lanksčiai ir gali būti išplėstos, jas skiriant asmenims, susijusiems su demokratinių ar teisinės valstybės principų nesilaikymu ir žmogaus teisių pažeidimu;

               (4)

               atsižvelgiant į tai, kad padėtis Venesueloje blogėja, į Sprendimo (BUSP) 2017/2074 I priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą reikėtų įtraukti septynis asmenis;

               (5)

               todėl Sprendimo (BUSP) 2017/2074 I priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo (BUSP) 2017/2074 I priedas iš dalies keičiamas taip, kaip išdėstyta šio sprendimo priede.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2018 m. sausio 22 d.

            Tarybos vardu

            Pirmininkė

         F. MOGHERINI

      (1)  OL L 295, 2017 11 14, p. 60.

      PRIEDAS
      Į Sprendimo (BUSP) 2017/2074 I priede pateiktą asmenų ir subjektų sąrašą įtraukiami toliau nurodyti asmenys.

                     Vardas, pavardė

                     Identifikavimo informacija

                     Įtraukimo į sąrašą priežastys

                     Įtraukimo į sąrašą data

                     „1.

                     Néstor Luis Reverol Torres

                     Gimimo data: 1964 m. spalio 28 d.

                     Vidaus reikalų, teisingumo ir taikos ministras; buvęs Bolivaro nacionalinės gvardijos vyriausiasis vadas. Atsakingas už sunkius žmogaus teisių pažeidimus ir demokratinės opozicijos represijas Venesueloje, įkaitant politinių demonstracijų uždraudimą ir represijas už jas.

                     2018 1 22

                     2.

                     Gustavo Enrique González López

                     Gimimo data: 1960 m. lapkričio 2 d.

                     Bolivaro nacionalinės žvalgybos tarnybos (SEBIN) vadas. Atsakingas už sunkius žmogaus teisių pažeidimus (įskaitant savavališką sulaikymą, nežmonišką ir žeminantį elgesį, kankinimą) ir pilietinės visuomenės bei demokratinės opozicijos represijas Venesueloje.

                     2018 1 22

                     3.

                     Tibisay Lucena Ramírez

                     Gimimo data: 1959 m. balandžio 26 d.

                     Nacionalinės rinkimų tarybos (Consejo Nacional Electoral, CNE) pirmininkė. Savo veiksmais ir politika kenkė demokratinių ir teisinės valstybės principų laikymuisi Venesueloje, be kita ko, padėjo suformuoti Konstitucinę Asamblėją neužtikrindama, kad CNE išliktų nešališka ir nepriklausoma institucija, kaip numatyta Venesuelos Konstitucijoje.

                     2018 1 22

                     4.

                     Antonio José Benavides Torres

                     Gimimo data: 1961 m. birželio 13 d.

                     Sostinės apygardos (Distrito Capital) vyriausybės vadovas. Bolivaro nacionalinės gvardijos vyriausiasis vadas iki 2017 m. birželio 21 d. Susijęs su pilietinės visuomenės bei demokratinės opozicijos represijomis Venesueloje ir atsakingas už sunkius žmogaus teisių pažeidimus, kuriuos Bolivaro nacionalinė gvardija įvykdė jam vadovaujant. Vykdydamas Bolivaro nacionalinės gvardijos vyriausiojo vado funkcijas, savo veiksmais ir politika kenkė teisinės valstybės principo laikymuisi Venesueloje, be kita ko, Bolivaro nacionalinė gvardija buvo aktyviausia viešosios tvarkos palaikytoja per pilietines demonstracijas ir viešai propagavo nustatyti, kad kariniai teismai turėtų jurisdikciją civilių atžvilgiu.

                     2018 1 22

                     5.

                     Maikel José Moreno Pérez

                     Gimimo data: 1965 m. gruodžio 12 d.

                     Venesuelos Aukščiausiojo Teismo (Tribunal Supremo de Justicia) pirmininkas ir buvęs pirmininko pavaduotojas. Eidamas šias pareigas, rėmė vyriausybės veiksmus ir politiką, kuriais buvo kenkiama demokratijos ir teisinės valstybės principų laikymuisi Venesueloje, ir sudarė jiems palankias sąlygas, taip pat yra atsakingas už veiksmus ir pareiškimus, kuriais buvo uzurpuota Nacionalinės Asamblėjos valdžia.

                     2018 1 22

                     6.

                     Tarek William Saab Halabi

                     Gimimo data: 1963 m. rugsėjo 10 d.

                     Konstitucinės Asamblėjos paskirtas Venesuelos generalinis prokuroras. Eidamas šias pareigas ir ankstesnes ombudsmeno bei Respublikinės moralės tarybos pirmininko pareigas, kenkė demokratijos ir teisinės valstybės principų laikymuisi Venesueloje viešai remdamas prieš vyriausybės oponentus nukreiptus veiksmus ir kompetencijų atėmimą iš Nacionalinės Asamblėjos.

                     2018 1 22

                     7.

                     Diosdado Cabello Rondón

                     Gimimo data: 1963 m. balandžio 15 d.

                     Konstitucinės Asamblėjos narys ir Venesuelos jungtinės socialistų partijos (PSUV) pirmininko pirmasis pavaduotojas. Susijęs su kenkimu demokratijos ir teisinės valstybės principų laikymuisi Venesueloje, be kita ko, naudojosi žiniasklaida, kad viešai užsipultų ir baugintų politinę opoziciją, kitas žiniasklaidos priemones ir pilietinę visuomenę.

                     2018 1 22“.


title: 2018 m. kovo 15 d. Europos Centrinio Banko sprendimas (ES) 2018/546 dėl įgaliojimų priimti sprendimus dėl nuosavų lėšų delegavimo (ECB/2018/10)

text:
6.4.2018

               LT

               Europos Sąjungos oficialusis leidinys

               L 90/105

         EUROPOS CENTRINIO BANKO SPRENDIMAS (ES) 2018/546
   2018 m. kovo 15 d.
   dėl įgaliojimų priimti sprendimus dėl nuosavų lėšų delegavimo (ECB/2018/10)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 26 straipsnio 3 dalį ir 28, 29, 77 ir 78 straipsnius,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (2), ypač į jo 4 straipsnio 1 dalies d punktą,
   atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (3), ypač į jo 4 straipsnį,
   kadangi:

               (1)

               remiantis Reglamento (ES) Nr. 1024/2013 4 straipsnio 1 dalies d punktu, Europos Centrinis Bankas (ECB), kaip kompetentinga institucija svarbių prižiūrimų subjektų atžvilgiu, įvertina, ar bendro 1 lygio nuosavo kapitalo priemonių išleidimas atitinka Reglamente (ES) Nr. 575/2013 įtvirtintus kriterijus. Svarbūs prižiūrimi subjektai gali priskirti kapitalo priemones prie bendro 1 lygio nuosavo kapitalo priemonių tik turėdamos išankstinį ECB leidimą;

               (2)

               kaip to reikalaujama pagal Reglamento (ES) Nr. 575/2013 26straipsnio 3 dalies trečią pastraipą, Europos bankininkystės institucija (EBI) sudarė ir nuolat atnaujina viešą sąrašą, į kurį įtraukiamos priemonių rūšys, kurios laikomos bendro 1 lygio nuosavo kapitalo priemonėmis kiekvienoje valstybėje narėje. Tam tikros priemonės rūšies įtraukimas į EBI sąrašą reiškia, kad ji atitinka Reglamento (ES) Nr. 575/2013 28 straipsnyje arba, jei taikytina, 29 straipsnyje nustatytus tinkamumo kriterijus. Atsižvelgiant į tai, kad kompetentingos institucijos, o po 2013 m. birželio 28 d. – EBI atlieka priemonių rūšių tikrinimą, taip pat į tai, kad EBI sąrašas yra viešas ir nuolat atnaujinamas, šis sąrašas gali būti naudojamas nustatant sprendimų priėmimo įgaliojimų delegavimo apimtį pagal Reglamento (ES) Nr. 575/2013 26 straipsnio 3 dalį;

               (3)

               pagal Reglamento (ES) Nr. 575/2013 75 konstatuojamąją dalį tas reglamentas neturi įtakos kompetentingų institucijų galimybėms toliau taikyti išankstinio leidimo procedūras sutartims, reglamentuojančioms papildomo 1 lygio ir 2 lygio kapitalo priemones. Atitinkamai kai kurių valstybių narių įstatymai nustato tokius procesus, pagal kuriuos kapitalo priemonės priskiriamos prie papildomo 1 lygio ar 2 lygio kapitalo priemonių. Pagal Reglamento (ES) Nr. 1024/2013 4 straipsnio 1 dalies d punktą ECB yra kompetentinga institucija duoti tokį leidimą svarbiems prižiūrimiems subjektams;

               (4)

               remiantis Reglamento (ES) Nr. 1024/2013 4 straipsnio 1 dalies d punktu, ECB taip pat duoda išankstinį leidimą svarbiems prižiūrimiems subjektams sumažinti, išpirkti arba atpirkti jų išleistas bendro 1 lygio nuosavo kapitalo priemones pagal taikytiną nacionalinę teisę leidžiamu būdu ir pareikalauti papildomo 1 lygio arba 2 lygio priemonių, jas išpirkti, grąžinti arba atpirkti iki nustatyto termino;

               (5)

               vertindamas svarbių prižiūrimų subjektų prašymus duoti išankstinį leidimą mažinti nuosavas lėšas, ECB taiko Reglamento (ES) Nr. 575/2013 78 straipsnį ir Komisijos deleguotojo reglamento (ES) Nr. 241/2014 (4) IV skyriaus 2 skirsnį;

               (6)

               ECB, kaip kompetentinga institucija, kiekvienais metais privalo priimti daug sprendimų dėl nuosavų lėšų. Siekiant palengvinti sprendimų priėmimo procesą, reikalingas delegavimo sprendimas tokiems sprendimams priimti. Europos Sąjungos Teisingumo Teismas yra pripažinęs, kad įgaliojimų delegavimas yra reikalingas tam, kad, institucija, turinti priimti daug sprendimų, galėtų vykdyti savo pareigas. Taip pat šis teismas yra pripažinęs, kad būtinybė užtikrinti, kad sprendimus priimantys organai galėtų veikti, yra visoms institucinėms sistemoms būdingas principas (5);

               (7)

               sprendimų priėmimo įgaliojimų delegavimas turėtų būti ribotas ir proporcingas, o delegavimo apimtis turėtų būti aiškiai apibrėžta;

               (8)

               Sprendime (ES) 2017/933 (ECB/2016/40) nustatoma procedūra, kurios reikia laikytis priimant delegavimo sprendimus priežiūros srityje, ir nurodomi asmenys, kuriems galima deleguoti sprendimų priėmimo įgaliojimus. Tas sprendimas neturi įtakos ECB priežiūros uždavinių vykdymui ir nedaro poveikio Priežiūros valdybos įgaliojimams siūlyti užbaigtus sprendimų projektus Valdančiajai tarybai;

               (9)

               jei šiame sprendime nustatyti deleguotųjų sprendimų priėmimo kriterijai nėra įvykdyti, sprendimai turėtų būti priimami pagal neprieštaravimo procedūrą, nustatytą Reglamento (ES) Nr. 1024/2013 26 straipsnio 8 dalyje ir Sprendimo ECB/2004/2 13g straipsnyje (6). Be to, jei sprendimų dėl nuosavų lėšų atveju struktūrinių vienetų vadovams kyla abejonių dėl to, ar tenkinami vertinimo kriterijai, dėl tos priežasties, kad svarbūs prižiūrimi subjektai pateikė nepakankamą informaciją, arba dėl to, kad reikia atlikti sudėtingą vertinimą, taip pat turėtų būti taikoma neprieštaravimo procedūra;

               (10)

               ECB priežiūros sprendimams gali būti taikoma vidaus administracinė peržiūra vadovaujantis Reglamento (ES) Nr. 1024/2013 24 straipsniu ir Sprendime ECB/2014/16 (7) nustatyta tvarka. Atlikdama tokią administracinę peržiūrą, Priežiūros valdyba turėtų atsižvelgti į Administracinės peržiūros valdybos nuomonę ir pateikti Valdančiajai tarybai priimti naują sprendimo projektą pagal neprieštaravimo procedūrą,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime vartojamos šios apibrėžtys:

               1.

               sprendimas dėl nuosavų lėšų – ECB sprendimas, kuriuo duodamas išankstinis leidimas priskirti priemonę prie bendro 1 lygio nuosavo kapitalo, papildomo 1 lygio arba 2 lygio kapitalo priemonių, taip pat dėl nuosavų lėšų sumažinimo;

               2.

               nuosavų lėšų sumažinimas – Reglamento (ES) Nr. 575/2013 77 straipsnyje nurodytas veiksmas;

               3.

               sumažinimas atliekant pakeitimą – nuosavų lėšų sumažinimas, kaip nurodyta Reglamento (ES) Nr. 575/2013 78 straipsnio 1 dalies a punkte;

               4.

               sumažinimas neatliekant pakeitimo – nuosavų lėšų sumažinimas, kaip nurodyta Reglamento (ES) Nr. 575/2013 78 straipsnio 1 dalies b punkte;

               5.

               EBI sąrašas – pagal Reglamento (ES) Nr. 575/2013 26 straipsnio 3 dalį EBI sudarytas, tvarkomas ir skelbiamas (8) visų formų kapitalo priemonių kiekvienoje valstybėje narėje, kurios, remiantis kiekvienos kompetentingos institucijos pateikta informacija, priskiriamos prie bendro 1 lygio nuosavo kapitalo priemonių, rūšių sąrašas;

               6.

               bendro 1 lygio nuosavo kapitalo priemonė, papildomo 1 lygio priemonė arba 2 lygio kapitalo priemonė – kapitalo priemonė, kuri pagal Reglamentą (ES) Nr. 575/2013 laikoma atitinkamai bendro 1 lygio nuosavo kapitalo priemone, papildomo 1 lygio kapitalo priemone arba 2 lygio kapitalo priemone;

               7.

               pakeičiančioji priemonė – kapitalo priemonė, kuri pakeičia kapitalo priemonę, kuri turi būti sumažinta, atpirkta, pareikalauta arba išpirkta, kaip numatyta Reglamento (ES) Nr. 575/2013 78 straipsnio 1 dalies a punkte;

               8.

               pakeista priemonė – kapitalo priemonė, kurios atžvilgiu atliekamas Reglamento (ES) Nr. 575/2013 77 straipsnyje nurodytas veiksmas ir kurią pakeičia pakeičiančioji priemonė tais atvejais, kai sumažinama atliekant pakeitimą pagal Reglamento (ES) Nr. 575/2013 78 straipsnio 1 dalies a punktą;

               9.

               bendro 1 lygio nuosavo kapitalo pakankamumo koeficientas, 1 lygio kapitalo pakankamumo koeficientas ir bendro kapitalo pakankamumo koeficientas – bendro 1 lygio nuosavo kapitalo pakankamumo koeficientas, 1 lygio kapitalo pakankamumo koeficientas ir bendro kapitalo pakankamumo koeficientas, kaip nurodyta atitinkamai Reglamento (ES) Nr. 575/2013 92 straipsnio 2 dalyje;

               10.

               SREP sprendimas – sprendimas, kurį priima ECB pagal Reglamento (ES) Nr. 1024/2013 16 straipsnį po to, kai atliekamas metinis priežiūrinio tikrinimo ir vertinimo procesas pagal Europos Parlamento ir Tarybos direktyvos 2013/36/ES 97 straipsnį (9), ir kuriame įtvirtinami prudenciniai reikalavimai;

               11.

               delegavimo sprendimas ir deleguotasis sprendimas turi tokią pačią reikšmę, kaip apibrėžta atitinkamai Sprendimo (ES) 2017/933 (ECB/2016/40) 3 straipsnio 2 ir 4 punktuose;

               12.

               struktūrinių vienetų vadovai – ECB struktūrinių vienetų vadovai, kuriems deleguojami įgaliojimai priimti sprendimus dėl nuosavų lėšų;

               13.

               neprieštaravimo procedūra – Reglamento (ES) Nr. 1024/2013 26 straipsnio 8 dalyje nustatyta ir Sprendimo ECB/2004/2 13g straipsnyje išsamiau išdėstyta procedūra;

               14.

               neigiamas sprendimas – sprendimas, kuriuo leidimas neduodamas arba leidimas neduodamas visa apimtimi, kaip to prašė svarbus prižiūrimas subjektas. Sprendimas, kuriame yra papildomų nuostatų, kaip antai sąlygų ar įpareigojimų, laikomas neigiamu sprendimu, išskyrus atvejus, kai tokios papildomos nuostatos a) užtikrina, kad prižiūrimas subjektas vykdo atitinkamos Sąjungos teisės reikalavimus, nurodytus 3 straipsnio 4 dalyje, 4 straipsnio 3 dalyje ir 5 straipsnio 6 dalyje, ir dėl tokių nuostatų buvo susitarta raštu arba b) jos tiesiog pakartoja vieną ar daugiau esamų reikalavimų, kurių turi laikytis įstaiga pagal 3 straipsnio 4 dalį, 4 straipsnio 3 dalį ir 5 straipsnio 6 dalį, arba reikalauja pateikti informaciją apie tai, kaip vykdomi vienas ar daugiau šių reikalavimų;

               15.

               svarbus prižiūrimas subjektas – svarbus prižiūrimas subjektas, kaip apibrėžta Europos Centrinio Banko reglamento (ES) Nr. 468/2014 (ECB/2014/17) (10) 2 straipsnio 16 punkte.

         2 straipsnis
   Įgaliojimų priimti sprendimus dėl nuosavų lėšų delegavimas
   1.   Remiantis Sprendimo (ES) 2017/933 (ECB/2016/40) 4 straipsniu, Valdančioji taryba deleguoja struktūrinių vienetų vadovams, kuriuos paskiria Vykdančioji valdyba pagal to sprendimo 5 straipsnį, įgaliojimus priimti sprendimus dėl a) išankstinio leidimo priskirti kapitalo priemones prie bendro 1 lygio nuosavo kapitalo priemonių pagal Reglamento (ES) Nr. 575/2013 26 straipsnio 3 dalį; b) išankstinio leidimo priskirti kapitalo priemones prie papildomo 1 lygio arba 2 lygio kapitalo priemonių, kai to reikalauja nacionalinė teisė; ir c) išankstinio leidimo sumažinti nuosavas lėšas pagal Reglamento (ES) Nr. 575/2013 77 straipsnį.
   2.   1 dalyje nurodytas sprendimas dėl nuosavų lėšų priimamas deleguotojo sprendimo forma, jeigu tenkinami 3, 4 ir 5 straipsniuose įtvirtinti deleguotųjų sprendimų priėmimo kriterijai.
   3.   Sprendimai dėl nuosavų lėšų nepriimami deleguotojo sprendimo forma, jeigu dėl nepakankamos informacijos arba vertinimo sudėtingumo jie turi būti priimami pagal neprieštaravimo procedūrą.
   3 straipsnis
   Deleguotųjų sprendimų dėl išankstinio leidimo priskirti priemones prie bendro 1 lygio nuosavo kapitalo priemonių priėmimo kriterijai
   1.   Sprendimai dėl išankstinio leidimo priskirti priemones prie bendro 1 lygio nuosavo kapitalo priemonių priimami deleguotojo sprendimo forma, jeigu priemonių rūšis, kurios atžvilgiu prašoma išankstinio leidimo, yra įtraukta į EBI sąrašą tuo metu, kai ECB gauna prašymą.
   2.   Neigiami sprendimai ir sprendimai pagal Reglamento (ES) Nr. 575/2013 31 straipsnį nepriimami deleguotojo sprendimo forma.
   3.   Tais atvejais, kai pagal 1 ir 2 dalis sprendimas dėl kapitalo priemonių priskyrimo prie bendro 1 lygio nuosavo kapitalo priemonių negali būti priimtas deleguotojo sprendimo forma, jis priimamas pagal neprieštaravimo procedūrą.
   4.   Priemonių priskyrimo prie bendro 1 lygio nuosavo kapitalo priemonių vertinimas atliekamas vadovaujantis Reglamento (ES) Nr. 575/2013 27, 28 ir 29 straipsniais ir Deleguotojo reglamento (ES) Nr. 241/2014 4–11 straipsniais.
   4 straipsnis
   Deleguotųjų sprendimų dėl išankstinio leidimo priskirti priemones prie papildomo 1 lygio kapitalo arba 2 lygio kapitalo priemonių priėmimo kriterijai
   1.   Tais atvejais, kai išankstinio leidimo reikia pagal nacionalinę teisę, sprendimai dėl išankstinio leidimo priskirti kapitalo priemones prie papildomo 1 lygio arba 2 lygio kapitalo priemonių priimami deleguotojo sprendimo forma.
   2.   Neigiami sprendimai priimami ne deleguotojo sprendimo forma, o pagal neprieštaravimo procedūrą.
   3.   Priemonių priskyrimo prie papildomo 1 lygio nuosavo kapitalo ir 2 lygio kapitalo priemonių vertinimas atliekamas vadovaujantis Reglamento (ES) Nr. 575/2013 52–54 ir 63 straipsniais ir Deleguotojo reglamento (ES) Nr. 241/2014 8, 9 ir 20–24a straipsniais.
   5 straipsnis
   Deleguotųjų sprendimų dėl išankstinio leidimo sumažinti nuosavas lėšas priėmimo kriterijai
   1.   Sprendimai dėl išankstinio leidimo sumažinti nuosavas lėšas priimami deleguotojo sprendimo forma, jeigu tenkinamos 2 arba 3 dalyje įtvirtintos sąlygos.
   2.   Sprendimas dėl sumažinimo atliekant pakeitimą priimamas deleguotojo sprendimo forma, jei:

               a)

               pakeičiančioji priemonė yra bendro 1 lygio nuosavo kapitalo priemonė, kurios bendra nominali vertė yra nemažesnė, nei pakeičiamos priemonės nominali vertė; arba

               b)

               pakeičiančioji priemonė yra papildomo 1 lygio kapitalo priemonė, kurios bendra nominali vertė yra nemažesnė nei pakeičiamos priemonės nominali vertė, jeigu pakeičiama priemonė yra papildomo 1 lygio kapitalo priemonė; arba

               c)

               pakeičiančioji priemonė yra papildomo 1 lygio arba 2 lygio kapitalo priemonė, kurios bendra nominali vertė yra nemažesnė, nei pakeičiamos priemonės nominali vertė, jeigu pakeičiama priemonė yra 2 lygio priemonė.

         3.   Sprendimai dėl sumažinimo neatliekant pakeitimo priimami deleguotojo sprendimo forma, jei:

               a)

               po sumažinimo, nuosavos lėšos viršija ir numatoma, kad bent trejus finansinius metus nuo taikymo dienos ir toliau viršys reikalavimų sumą, nurodytą Reglamento (ES) Nr. 575/2013 92 straipsnio 1 dalyje, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime; ir

               b)

               bendro 1 lygio nuosavo kapitalo pakankamumo koeficiento, 1 lygio kapitalo pakankamumo koeficiento ir bendro kapitalo pakankamumo koeficiento sumažinimas yra mažesnis už 100 bazinių punktų.

         4.   Neigiami sprendimai nepriimami deleguotojo sprendimo forma.
   5.   Jei pagal 1–4 dalis sprendimo dėl nuosavų lėšų negalima priimti deleguotojo sprendimo forma, jis priimamas pagal neprieštaravimo procedūrą.
   6.   Nuosavų lėšų sumažinimo vertinimas atliekamas vadovaujantis Deleguotojo reglamento (ES) Nr. 575/2013 78 straipsniu ir Reglamento (ES) Nr. 241/2014 IV skyriaus 2 skirsniu.
   6 straipsnis
   Pereinamojo laikotarpio nuostata
   Šis sprendimas netaikomas tais atvejais, kai prašymas buvo pateiktas ECB iki šio sprendimo įsigaliojimo.
   7 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2018 m. kovo 15 d.

            ECB Pirmininkas

         Mario DRAGHI

      (1)  OL L 176, 2013 6 27, p. 1.

      (2)  OL L 287, 2013 10 29, p. 63.

      (3)  OL L 141, 2017 6 1, p. 14.

      (4)  2014 m. sausio 7 d. Komisijos deleguotasis reglamentas (ES) Nr. 241/2014, kuriuo Europos Parlamento ir Tarybos reglamentas (ES) Nr. 575/2013 papildomas nuostatomis dėl pagrindinių sandorio šalių kolegijų techninių reguliavimo standartų (OL L 74, 2014 3 14, p. 8).

      (5)  AKZO Chemie/Komisija, 5/85, ECLI:EU:C:1986:328, 37 punktas ir Carmine Salvatore Tralli/ECB, C-301/02 P, ECLI:EU:C:2005:306, 59 punktas.

      (6)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

      (7)  2014 m. balandžio 14 d. Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (OL L 175, 2014 6 14, p. 47).

      (8)  Paskelbta EBI interneto svetainėje www.eba.europa.eu

      (9)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

      (10)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).


title: 2018 m. balandžio 12 d. Tarybos sprendimas (BUSP) 2018/568, kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane

text:
13.4.2018

               LT

               Europos Sąjungos oficialusis leidinys

               L 95/14

         TARYBOS SPRENDIMAS (BUSP) 2018/568
   2018 m. balandžio 12 d.
   kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. balandžio 12 d. Taryba priėmė Sprendimą 2011/235/BUSP (1);

               (2)

               remdamasi Sprendimo 2011/235/BUSP peržiūros rezultatais, Taryba nusprendė, kad jame nustatytos ribojamosios priemonės turėtų būti atnaujintos iki 2019 m. balandžio 13 d.;

               (3)

               Taryba taip pat padarė išvadą, kad reikėtų atnaujinti Sprendimo 2011/235/BUSP priede pateiktus įrašus, susijusius su 29 asmenimis ir vienu subjektu;

               (4)

               Sprendimas 2011/235/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/235/BUSP iš dalies keičiamas taip:

               1)

               6 straipsnio 2 dalis pakeičiama taip:
               „2.   Šis sprendimas taikomas iki 2019 m. balandžio 13 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“;

               2)

               priedas iš dalies keičiamas taip, kaip nustatyta šio sprendimo priede.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2018 m. balandžio 12 d.

            Tarybos vardu

            Pirmininkas

         T. DONCHEV

      (1)  2011 m. balandžio 12 d. Tarybos sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane (OL L 100, 2011 4 14, p. 51).

      PRIEDAS
      Toliau išvardyti įrašai pakeičia atitinkamus įrašus, susijusius su Sprendimo 2011/235/BUSP priede pateiktame sąraše išvardytais asmenimis ir subjektais:

         „Asmenys

                     Pavardė, vardas

                     Identifikuojamoji informacija

                     Priežastys

                     Įtraukimo į sąrašą data

                     1.

                     AHMADI-MOQADDAM Esmail

                     Gimimo vieta: Tehran (Teheranas) (Iranas)
                     Gimimo data: 1961 m.

                     Buvęs ginkluotųjų pajėgų generalinio štabo vado vyresnysis patarėjas saugumo klausimais. Buvęs Irano nacionalinės policijos vadovas (nuo 2005 m. iki 2015 m. pradžios). Jo vadovaujamos pajėgos vykdė žiaurius išpuolius taikių protestų metu ir 2009 m. birželio 15 d. naktį įvykdė smurtinį išpuolį Teherano universiteto studentų bendrabučiuose. Šiuo metu – Irano padalinių Jemeno gyventojams remti vadovas.

                     2011 4 12

                     3.

                     ARAGHI (ERAGHI) Abdollah

                     Buvęs Islamo revoliucijos gvardijos sausumos pajėgų vado pavaduotojas. Jis yra tiesiogiai ir asmeniškai atsakingas už represines priemones protestų metu visą 2009 m. vasarą.

                     2011 4 12

                     9.

                     NAQDI Mohammad-Reza

                     Gimimo vieta: Najaf (Nadžafas) (Irakas)
                     Gimimo data: apie 1952 m.

                     Islamo revoliucijos gvardijos vado pavaduotojas, atsakingas už kultūros ir socialinius reikalus. Buvęs Basij vadas. Islamo revoliucijos gvardijos Basij pajėgų vadas M.-R. Naqdi buvo atsakingas už Basij prievartos veiksmus 2009 m. pabaigoje, įskaitant smurtinį atsaką į Ašūros dienos protestus 2009 m. gruodžio mėn., kurių metu žuvo iki 15 asmenų ir buvo areštuota šimtai protesto dalyvių, arba prie jų prisidėjo. Iki paskyrimo Basij vadu 2009 m. spalio mėn. M.-R. Naqdi vadovavo Basij žvalgybos padaliniui, kuris buvo atsakingas už asmenų, areštuotų per susidorojimą po rinkimų, kvotą.

                     2011 4 12

                     10.

                     RADAN Ahmad-Reza

                     Gimimo vieta: Isfahan (Isfahanas) (Iranas)
                     Gimimo data: 1963 m.

                     Anksčiau jis vadovavo Irano teisėsaugos pajėgų strateginių studijų centrui – organizacijai, susijusiai su nacionaline policija. Buvęs Policijos strateginių studijų centro vadovas, buvęs Irano nacionalinės policijos vadovo pavaduotojas (iki 2014 m. birželio mėn.). Nuo 2008 m. eidamas Irano nacionalinės policijos vadovo pavaduotojo pareigas A. R. Radan buvo atsakingas už policijos pajėgų vykdytą protestų dalyvių mušimą, žudymą, savavališkus areštus ir sulaikymą. Šiuo metu – Islamo revoliucijos gvardijos vadas, atsakingas už Irako „antiteroristinių“ pajėgų mokymą.

                     2011 4 12

                     11.

                     RAJABZADEH Azizollah

                     Buvęs Teherano ekstremaliųjų įvykių poveikio švelninimo organizacijos vadovas. Buvęs Teherano policijos vadovas (iki 2010 m. sausio mėn.).
                     Teherano metropolio teisėsaugos pajėgų vadas Azizollah Rajabzadeh yra aukščiausio rango pareigūnas, kaltinamas dėl prievartos veiksmų Kahrizako įkalinimo įstaigoje.

                     2011 4 12

                     12.

                     SAJEDI-NIA Hossein

                     Policijos vado pavaduotojas, atsakingas už operacijas. Buvęs Teherano policijos vadas, buvęs Irano nacionalinės policijos vado pavaduotojas, atsakingas už policijos operacijas. Jis atsakingas už represinių operacijų Irano sostinėje koordinavimą Vidaus reikalų ministerijos vardu.

                     2011 4 12

                     13.

                     TAEB Hossein

                     Gimimo vieta: Tehran (Teheranas)
                     Gimimo data: 1963 m.

                     Islamo revoliucijos gvardijos žvalgybos vadas. Buvęs Islamo revoliucijos gvardijos vado pavaduotojas, atsakingas už žvalgybą. Buvęs Basij vadas (iki 2009 m. spalio mėn.). Jo vadovaujamos pajėgos dalyvavo vykdant masinį taikių protestų dalyvių mušimą, žudymą, sulaikymą ir kankinimą.

                     2011 4 12

                     16.

                     HADDAD Hassan (dar žinomas kaip Hassan ZAREH DEHNAVI)

                     Buvęs Teherano revoliucinio teismo saugos pareigūno pavaduotojas. Buvęs Teherano revoliucinio teismo (26 poskyrio) teisėjas. Jis buvo atsakingas už sulaikytųjų bylas, susijusias su porinkiminėmis krizėmis, ir nuolat grasino sulaikytųjų šeimoms, kad jos tylėtų. Jis padėjo išduoti sulaikymo orderius Kahrizako įkalinimo įstaigai. 2014 m. lapkričio mėn. Irano valdžios institucijos oficialiai pripažino jo vaidmenį, susijusį su sulaikytųjų mirtimi.

                     2011 4 12

                     21.

                     MOHSENI-EJEI Gholam-Hossein

                     Gimimo vieta: Ejiyeh
                     Gimimo data: apie 1956 m.

                     Tikslingumo tarybos narys. Irano generalinis prokuroras nuo 2009 m. rugsėjo mėn. ir teisminių institucijų pirmininko pavaduotojas ir atstovas spaudai. Buvęs žvalgybos ministras 2009 m. rinkimų metu. 2009 m. rinkimų metu jam einant žvalgybos ministro pareigas jo vadovaujami žvalgybos agentai buvo atsakingi už šimtų aktyvistų, žurnalistų, disidentų ir reformistinių pažiūrų politikų sulaikymą, kankinimą ir melagingų prisipažinimų išgavimą darant spaudimą. Be to, politiniai asmenys buvo verčiami melagingai prisipažinti vykdant nepakeliamas kvotas, kurių metu buvo kankinama, naudojama prievarta, šantažas ir grasinama jų šeimų nariams.

                     2011 4 12

                     26.

                     SHARIFI Malek Adjar, (dar žinomas kaip SHARIFI Malek Ajdar)

                     Aukščiausiojo Teismo teisėjas, 43-ojo skyriaus vadovas. Buvęs Rytų Azerbaidžano teisminių institucijų vadovas. Jis buvo atsakingas už Sakineh Mohammadi-Ashtiani teismo procesą.

                     2011 4 12

                     28.

                     YASAGHI Ali-Akbar

                     Aukščiausiojo Teismo teisėjas, 44-ojo skyriaus vadovas. Setad-e Dieh fondo generalinio direktoriaus pavaduotojas. Buvęs Mašhado revoliucinio teismo vyriausiasis teisėjas. Jo jurisdikcijos teismo procesai buvo vykdomi skubiai ir uždaruose teismo posėdžiuose, negerbiant kaltinamųjų pagrindinių teisių. Kadangi sprendimai dėl egzekucijų buvo priimami masiškai, mirties bausmės buvo skiriamos tinkamai nesilaikant teisingo nagrinėjimo procedūrų.

                     2011 4 12

                     32.

                     ZANJIREI Mohammad-Ali

                     Irano kalėjimų organizacijos vadovo vyresnysis patarėjas ir buvęs pavaduotojas; atsakingas už prievartos veiksmus ir teisių atėmimą įkalinimo įstaigoje. Jis įsakė daug kalinių perkelti į vienutes.

                     2011 4 12

                     33.

                     ABBASZADEH- MESHKINI, Mahmoud

                     Žmogaus teisių tarybos patarėjas. Buvęs Žmogaus teisių tarybos sekretorius. Buvęs Ilamo provincijos gubernatorius. Buvęs Vidaus reikalų ministerijos politinis direktorius. Kaip Politinių partijų ir grupių veiklos įstatymo 10 straipsnio komiteto vadovas buvo atsakingas už leidimų rengti demonstracijas ir kitus viešus renginius išdavimą ir politinių partijų registravimą.
                     2010 m. sustabdė dviejų su Mousavi susijusių reformistinių politinių partijų – Islamiškojo Irano dalyvavimo fronto ir Islamo revoliucijos mudžahedinų organizacijos – veiklą.
                     Nuo 2009 m. nuosekliai ir nuolat draudė visus nevyriausybinius susibūrimus, taigi neleido naudotis konstitucine teise protestuoti; todėl, pažeidžiant teisę į susirinkimų laisvę, buvo suimta daug taikių demonstrantų.
                     2009 m. jis taip pat uždraudė opozicijai surengti gedulo ceremoniją asmenims, žuvusiems protestų dėl prezidento rinkimų metu, pagerbti.

                     2011 10 10

                     34.

                     AKBARSHAHI Ali-Reza

                     Buvęs Irano narkotikų kontrolės centro (dar žinomo kaip kovos su narkotikais centras) generalinis direktorius. Buvęs Teherano policijos vadas. Jo vadovaujamos policijos pajėgos buvo atsakingos už teismo nesankcionuotą prievartą prieš įtariamuosius jų suėmimo ir ikiteisminio kalinimo metu. 2009 m. birželio mėn. Teherano policija taip pat dalyvavo reiduose prieš Teherano universiteto bendrabučius, kurių metu, Irano Parlamento (Majlis) komisijos duomenimis, policija ir Basij pajėgos sužeidė daugiau nei 100 studentų. Šiuo metu – geležinkelių policijos vadas.

                     2011 10 10

                     36.

                     AVAEE Seyyed Ali-Reza (dar žinomas kaip AVAEE Seyyed Alireza)

                     Teisingumo ministras. Buvęs Specialiųjų tyrimų biuro direktorius. Iki 2016 m. liepos mėn. – vidaus reikalų ministro pavaduotojas ir viešojo registro vadovas. Nuo 2014 m. balandžio mėn. Teisėjų drausminio teismo patarėjas. Buvęs Teherano teisminių institucijų pirmininkas. Būdamas Teherano teisminių institucijų pirmininku, buvo atsakingas už žmogaus teisių pažeidimus, savavališkus areštus, draudimą kaliniams naudotis savo teisėmis ir išaugusį egzekucijų skaičių.

                     2011 10 10

                     40.

                     HABIBI Mohammad Reza

                     Teisingumo ministerijos biuro Yazd (Jazde) vadovas. Buvęs Isfahano prokuroro pavaduotojas. Prisidėjo prie teismo procesų, kuriuose kaltinamiesiems buvo neleista pasinaudoti teise į teisingą bylos nagrinėjimą, pvz., Abdollah Fathi teismo 2010 m. kovo mėn. metu M. R. Habibi neatsižvelgė į jo teisę būti išklausytam ir į jo psichikos sveikatos problemas, todėl 2011 m. gegužės mėn. Abdollah Fathi buvo įvykdyta mirties bausmė. Todėl jis prisidėjo prie sunkaus teisės į tinkamą procesą pažeidimo ir prie neproporcingo bei vis dažnesnio mirties bausmės taikymo, taip pat prie to, kad nuo 2011 m. pradžios labai padaugėjo egzekucijų.

                     2011 10 10

                     45.

                     JOKAR Mohammad Saleh

                     Revoliucijos gvardijos vado pavaduotojas, atsakingas už parlamento reikalus. Nuo 2011 m. iki 2016 m. Yazd (Jazdo) provincijos parlamentinis atstovas ir parlamentinio nacionalinio saugumo ir užsienio politikos komiteto narys. Buvęs Studentų Basij pajėgų vadas.
                     Eidamas Studentų Basij pajėgų vado pareigas, aktyviai dalyvavo malšinant protestus mokyklose bei universitetuose ir be teismo suimant aktyvistus bei žurnalistus.

                     2011 10 10

                     48.

                     MAHSOULI Sadeq (dar žinomas kaip MAHSULI, Sadeq)

                     Gimimo vieta: Oroumieh (Urmija) (Iranas)
                     Gimimo data: 1959–1960 m.

                     Buvusio prezidento Mahmoud Ahmadinejad patarėjas ir dabartinis Tikslingumo tarybos narys ir Atkaklumo fronto vado pavaduotojas. 2009–2011 m. gerovės ir socialinės apsaugos ministras. Iki 2009 m. rugpjūčio mėn. – vidaus reikalų ministras. Būdamas vidaus reikalų ministru, S. Mahsouli vadovavo visoms policijos pajėgoms, Vidaus reikalų ministerijos saugumo agentams ir civiliais drabužiais apsirengusiems agentams. Jo vadovaujamos pajėgos buvo atsakingos už Teherano universiteto bendrabučių užpuolimą 2009 m. birželio 14 d. ir studentų kankinimą ministerijos rūsyje (liūdnai pagarsėjusiame rūsio 4 aukšte). Kiti protestuotojai patyrė didelį smurtą Kahrizako įkalinimo įstaigoje, kuriai vadovavo S. Mahsouli vadovaujamos policijos pajėgos.

                     2011 10 10

                     50.

                     OMIDI Mehrdad (dar žinomas kaip Reza; dar žinomas kaip OMIDI Reza)

                     Policijos VI skyriaus, tyrimų departamento vadovas. Buvęs Irano policijos žvalgybos tarnybos vadovas. Buvęs Irano policijos kompiuterinių nusikaltimų skyriaus vadovas. Jis atsakingas už tūkstančius tyrimų ir kaltinimų reformistams ir politiniams oponentams dėl naudojimosi internetu. Taigi, jis atsakingas už sunkius žmogaus teisių pažeidimus vykdant represijas prieš asmenis, atvirai ginančius savo teisėtas teises, įskaitant saviraiškos laisvę.

                     2011 10 10

                     51.

                     SALARKIA Mahmoud

                     Buvęs Teherano futbolo klubo „Persepolis“ direktorius

                     Buvęs Teherano benzino ir transporto komisijos vadovas. 2009 m. vykdytų represijų metu buvo Teherano generalinio prokuroro pavaduotojas kalėjimų reikalams.
                     Eidamas Teherano generalinio prokuroro pavaduotojo kalėjimų reikalams pareigas jis buvo tiesiogiai atsakingas už daugelį orderių nekaltiems taikiems protestuotojams ir aktyvistams suimti išdavimą. Iš daugelio žmogaus teisių gynėjų pranešimų matyti, kad beveik visi sulaikytieji įvairios trukmės laikotarpius jo nurodymu buvo laikomi be teisės susirašinėti, negalėdami susisiekti su savo advokatais ar šeimos nariais ir nepareiškiant jiems kaltinimų, dažnai tokiomis sąlygomis, kurios prilygintinos prievartiniam dingimui. Jų šeimoms dažnai nebuvo pranešama apie sulaikymą.

                     2011 10 10

                     53.

                     TALA Hossein (dar žinomas kaip TALA Hosseyn)

                     Eslamshahr meras. Buvęs Irano parlamento narys. Buvęs Teherano provincijos generalgubernatorius (Farmandar) (iki 2010 m. rugsėjo mėn.), jis buvo atsakingas už policijos pajėgų įsikišimą ir represijas prieš demonstrantus. 2010 m. gruodžio mėn. gavo apdovanojimą už savo vaidmenį po rinkimų vykusiose represijose.

                     2011 10 10

                     54.

                     TAMADDON Morteza (dar žinomas kaip TAMADON Morteza)

                     Gimimo vieta: Shahr Kord-Isfahan (Šahre Kordas – Isfahanas)
                     Gimimo data: 1959 m.

                     Buvęs Teherano provincijos Viešojo saugumo tarybos vadovas. Buvęs Islamo revoliucijos gvardijos Teherano provincijos generalgubernatorius. Kaip gubernatoriui ir Teherano provincijos Viešojo saugumo tarybos vadovui, jam tenka bendra atsakomybė už visą Islamo revoliucijos gvardijos represinę veiklą Teherano provincijoje, įskaitant susidorojimą su politinių protestų dalyviais nuo 2009 m. birželio mėn. Šiuo metu – Khajeh Nasireddin Tusi technologijų universiteto tarybos narys.

                     2011 10 10

                     55.

                     ZEBHI Hossein

                     Aukščiausiojo Teismo teisėjas. Buvęs Irano generalinio prokuroro pavaduotojas. Jam pavestos kelios teismo bylos, susijusios su po rinkimų vykusiais protestais.

                     2011 10 10

                     59.

                     BAKHTIARI Seyyed Morteza

                     Gimimo vieta: Mashad (Mašhadas) (Iranas)
                     Gimimo data: 1952 m.

                     Imam Reza šventyklos (angl. Imam Reza shrine) prižiūrėtojo pavaduotojas. Buvęs Specialiojo dvasinio tribunolo pareigūnas. Buvęs teisingumo ministras (2009–2013 m.). Jam būnant teisingumo ministru sąlygos Irano kalėjimuose gerokai pablogėjo ir nebeatitiko pripažintų tarptautinių standartų, taip pat paplito blogas elgesys su kaliniais. Be to, jis atliko itin svarbų vaidmenį bauginant ir persekiojant Irano diasporą, nes paskelbė apie specialaus teismo, kuriam pavesta nagrinėti už šalies ribų gyvenančių iraniečių bylas, sukūrimą. Jo vadovavimo metu taip pat smarkiai padidėjo mirties bausmės įvykdymo atvejų skaičius Irane, įskaitant Vyriausybės nepaskelbtus slaptus mirties bausmės vykdymo atvejus ir mirties bausmės vykdymą už su narkotikais susijusius nusikaltimus.

                     2011 10 10

                     60.

                     HOSSEINI Dr Mohammad (dar žinomas kaip HOSSEYNI, Dr Seyyed Mohammad; Seyed, Sayyed ir Sayyid)

                     Gimimo vieta: Rafsanjan (Rafsandžanas), Kerman (Kermanas)
                     Gimimo data: 1961 m.

                     Buvusio prezidento Mahmoud Ahmadinejad patarėjas ir YEKTA radikalios politinės frakcijos atstovas. Buvęs kultūros ir islamiškojo mokymo ministras (2009–2013 m.). Buvęs Islamo revoliucijos gvardijos narys, prisidėjo prie represijų prieš žurnalistus.

                     2011 10 10

                     69.

                     MORTAZAVI Seyyed Solat

                     Gimimo vieta: Farsan (Farsanas), Tchar Mahal-o-Bakhtiari (Čeharmehalio ir Baktiarijos provincija) (Pietų) (Iranas)
                     Gimimo data: 1967 m.

                     Buvęs antro didžiausio Irano miesto Mašhado, kuriame reguliariai viešai vykdomos mirties bausmės, meras. Buvęs vidaus reikalų viceministras, atsakingas už politinius reikalus. Buvo atsakingas už vadovavimą represijoms prieš asmenis, ginančius savo teisėtas teises, įskaitant saviraiškos laisvę. Vėliau paskirtas Irano rinkimų komisijos vadovu 2012 m. parlamento rinkimams ir 2013 m. prezidento rinkimams.

                     2012 3 23

                     73.

                     FAHRADI Ali

                     Teisingumo ministerijos Teherane Teisės reikalų inspekcijos ir Viešosios inspekcijos vadovo pavaduotojas. Buvęs Karaj (Karadžo) prokuroras. Atsakingas už sunkius žmogaus teisių pažeidimus, be kita ko, buvo kaltintoju teismo procesuose, kuriuose skirta mirties bausmė. Jo buvimo prokuroru laikotarpiu Karadžo regione įvykdyta daug mirties bausmės nuosprendžių.

                     2012 3 23

                     75.

                     RAMEZANI Gholamhossein

                     Nuo 2011 m. Gynybos ministerijos žvalgybos vadas; 2009 m. lapkričio mėn.–2011 m. kovo mėn.: Islamo revoliucijos gvardijos žvalgybos vadas; 2008 m. kovo mėn.–2009 m. lapkričio mėn.: Islamo revoliucijos gvardijos žvalgybos vado pavaduotojas; 2006 m. balandžio mėn.–2008 m. kovo mėn.: Islamo revoliucijos gvardijos apsaugos ir žvalgybos vadas. Dalyvavo slopinant žodžio laisvę, be kita ko, susijęs su asmenimis, atsakingais už tinklaraštininkų / žurnalistų suėmimus 2004 m.; taip pat pranešama, kad dalyvavo malšinant 2009 m. protestus po rinkimų.

                     2012 3 23

                     82.

                     SARAFRAZ, Mohammad (Dr.) (dar žinomas kaip Haj-agha Sarafraz)

                     Gimimo vieta: Tehran (Teheranas)
                     Gimimo data: apie 1963 m.
                     Gyvenamoji vieta: Tehran (Teheranas) Darbo vieta: IRIB ir „Press TV“ būstinė, Tehran (Teheranas)

                     Buvęs Kibernetinės erdvės aukščiausiosios tarybos narys. Buvęs „Islamic Republic of Iran Broadcasting“ (IRIB) pirmininkas. Buvęs „IRIB World Service“ ir „Press TV“ vadovas, atsakingas už visus sprendimus dėl programų sudarymo. Glaudžiai susijęs su valstybės saugumo aparatu. Jam vadovaujant „Press TV“ kartu su IRIB bendradarbiavo su Irano saugumo tarnybomis bei prokurorais ir savaitinės programos Iran Today („Iranas šiandien“) metu transliavo prievarta išgautus sulaikytųjų prisipažinimus, įskaitant Irano ir Kanados žurnalisto bei filmų kūrėjo Maziar Bahari prisipažinimą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000  GBP baudą „Press TV“ už M. Bahari prisipažinimo, kuris buvo filmuojamas kalėjime naudojant prievartą prieš M. Bahari, transliavimą. Todėl M. Sarafraz bendradarbiavo pažeidžiant teisę į tinkamą procesą ir teisingą bylos nagrinėjimą.

                     2013 3 12

               Subjektai

                     Pavadinimas

                     Identifikuojamoji informacija

                     Priežastys

                     Įtraukimo į sąrašą data

                     1.

                     Kovos su elektroniniais nusikaltimais policija (angl. Cyber Police)

                     Vieta: Tehran (Teheranas), (Iranas)
                     Interneto svetainė: http://www.cyberpolice.ir

                     2011 m. sausio mėn. įsteigta Irano kovos su elektroniniais nusikaltimais policija yra Irano Islamo Respublikos policijos padalinys; jam iki 2015 m. pradžios vadovavo Esmail Ahmadi-Moqaddam (įtrauktas į sąrašą). Ahmadi-Moqaddam pabrėžė, kad Kovos su elektroniniais nusikaltimais policija užsiims antirevoliucinėmis ir disidentų grupėmis, kurios 2009 m. naudojosi internetiniais socialiniais tinklais, kad sukeltų protestus prieš dar kartą išrinktą Prezidentą Mahmoud Ahmadinejad. 2012 m. sausio mėn. Kovos su elektroniniais nusikaltimais policija paskelbė naujas interneto kavinėms skirtas gaires, pagal kurias naudotojai turi pateikti asmeninę informaciją, kurią kavinių savininkai turi saugoti šešis mėnesius; jie taip pat turi saugoti naudotojų aplankytų interneto svetainių sąrašą. Be to, pagal taisykles reikalaujama, kad kavinių savininkai įrengtų apsauginę vaizdo stebėjimo sistemą ir šešis mėnesius saugotų įrašus. Pagal šias naujas taisykles gali būti užvestas žurnalas, kurį valdžios institucijos gali naudoti norėdamos susekti aktyvistus arba bet kokį asmenį, kurio veikla laikoma pavojinga nacionaliniam saugumui.
                     2012 m. birželio mėn. Irano žiniasklaida pranešė, kad Kovos su elektroniniais nusikaltimais policija pradės taikyti priemones prieš virtualiuosius privačiuosius tinklus (VPN). 2012 m. spalio 30 d. Kovos su elektroniniais nusikaltimais policija be orderio suėmė tinklaraštininką Sattar Beheshti dėl „socialiniuose tinkluose ir Facebook vykdomos nacionaliniam saugumui pavojingos veiklos“. S. Beheshti savo tinklaraštyje kritikavo Irano vyriausybę. 2012 m. lapkričio 3 d. S. Beheshti buvo rastas negyvas savo kalėjimo kameroje; manoma, kad jį mirtinai nukankino Kovos su elektroniniais nusikaltimais policijos pareigūnai.

                     2013 3 12“


title: 2018 m. balandžio 18 d. Europos Parlamento ir Tarybos sprendimas (ES) 2018/598 dėl tolesnio makrofinansinės paramos teikimo Gruzijai

text:
23.4.2018

               LT

               Europos Sąjungos oficialusis leidinys

               L 103/8

         EUROPOS PARLAMENTO IR TARYBOS SPRENDIMAS (ES) 2018/598
   2018 m. balandžio 18 d.
   dėl tolesnio makrofinansinės paramos teikimo Gruzijai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 212 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:

               (1)

               Europos Sąjungos (toliau – Sąjunga) ir Gruzijos santykiai toliau plėtojami Europos kaimynystės politikos (EKP) ir Rytų partnerystės pagrindu. 2009 m. Gruzija tapo ES rytų partnerystės nare, po to vyko derybos dėl ES ir Gruzijos asociacijos susitarimo. Tas susitarimas (2) (toliau – Asociacijos susitarimas), kuriame numatyta laipsniškai sukurti išsamią ir visapusišką laisvosios prekybos erdvę (IVLPE), buvo pasirašytas 2014 m. birželio mėn. ir įsigaliojo 2016 m. liepos 1 d.;

               (2)

               Gruzijos išorės aplinka išliko prasta ir dėl šios priežasties, sumažėjus eksportui ir emigrantų perlaidoms, BVP 2016 m. augo palyginti silpnai. Nors 2017 m. ekonomikos augimas regione ir pasaulyje paspartėjo, jis išlieka priklausomas nuo ekonomikos vystymosi sulėtėjimo rizikos;

               (3)

               Gruzijos biudžeto deficitas išlieka didelis, o jos valdžios sektoriaus skolos ir BVP santykis didėja. Gruzijos mokėjimų balanso būklė taip pat išlieka pažeidžiama dėl labai didelio einamosios sąskaitos deficito ir didelės išorės skolos. Gruzijos užsienio valiutos atsargos buvo stabilios absoliučiąja verte, tačiau didėjant atsargų poreikiui jos sumažėjo ir nesiekia lygio, kurį Tarptautinis valiutos fondas (TVF) laiko pakankamu. Gruzija taip pat toliau prisitaiko prie IVLPE su Sąjunga reikalavimų;

               (4)

               todėl Gruzijos valdžios institucijos ir TVF 2017 m. balandžio mėn. susitarė dėl 285,3 mln. USD vertės trejų metų išplėstinės fondo priemonės (IFP) 2017–2020 m. laikotarpiui. 2017 m. balandžio 12 d. šį susitarimą patvirtino TVF vykdomoji valdyba. IFP susitarimo tikslas – remti ekonominių reformų programą, kuri padės Gruzijai sumažinti ekonominius sunkumus, ir skatinti spartesnį ir įtraukesnį ekonomikos augimą;

               (5)

               Gruzijos valdžios institucijos, atsižvelgdamos į likusius Gruzijos išorės finansavimo poreikius, 2017 m. birželio mėn. paprašė Sąjungos papildomos makrofinansinės paramos;

               (6)

               nuo 2008 m. rugpjūčio mėn. įvykusio karinio konflikto su Rusija Gruzija pasinaudojo dviem makrofinansinės paramos operacijomis, dėl kurių 2008 m. spalio mėn. Sąjunga prisiėmė įsipareigojimus tarptautinėje paramos teikėjų konferencijoje Briuselyje. Pirmoji iš tų operacijų, kurią sudarė 46 mln. EUR suma, suteikta vien tik dotacijų forma, buvo įvykdyta 2009–2010 m. Antroji, kurią taip pat sudarė 46 mln. EUR suma, kurios pusė buvo suteikta dotacijų, o pusė – paskolų forma, buvo įvykdyta 2015–2017 m. Sąjunga taip pat skyrė Gruzijai 610–746 mln. EUR dydžio paramą pagal Europos kaimynystės priemonę 2014–2020 m. laikotarpiu, įskaitant paramą biudžetui ir techninę paramą. Be to, Gruzija naudojasi Kaimynystės investicine priemone, pagal kurią 2008–2017 m. laikotarpiu projektams Gruzijoje įgyvendinti skirta apie 86 mln. EUR;

               (7)

               kadangi Gruzijai taikoma EKP, ši šalis turėtų būti laikoma atitinkančia Sąjungos makrofinansinės paramos teikimo reikalavimus;

               (8)

               Sąjungos makrofinansinė parama turėtų būti išskirtinė nesusietos ir netikslinės paramos, skirtos mokėjimų balansui koreguoti, finansinė priemonė, kuria siekiama patenkinti neatidėliotinus paramos gavėjo išorės finansavimo poreikius ir kuri turėtų padėti įgyvendinti politikos programą, apimančią griežtas skubias koregavimo ir struktūrinių reformų priemones, skirtas mokėjimų balanso būklei pagerinti artimiausiu metu;

               (9)

               kadangi, nepaisant TVF ir kitų daugiašalių įstaigų suteiktų lėšų, tebėra didelis Gruzijos mokėjimų balanso išorės finansavimo trūkumas, šiomis išskirtinėmis aplinkybėmis Sąjungos makrofinansinė parama, kuri turi būti teikiama Gruzijai, laikoma tinkamu atsaku į jos prašymą padėti stabilizuoti ekonomiką, kartu įgyvendinant TVF programą. Sąjungos makrofinansinė parama padėtų stabilizuoti Gruzijos ekonomiką ir vykdyti struktūrinių reformų darbotvarkę, taip papildant išteklius, gaunamus pagal finansinį susitarimą su TVF;

               (10)

               Sąjungos makrofinansine parama turėtų būti siekiama padėti Gruzijai atkurti tvarią išorės finansavimo padėtį ir taip remti jos ekonominį ir socialinį vystymąsi;

               (11)

               Sąjungos makrofinansinės paramos suma nustatoma atsižvelgiant į visapusišką Gruzijos likusių išorės finansavimo poreikių kiekybinį įvertinimą ir į jos pajėgumą finansuotis iš savo išteklių, visų pirma naudojantis turimomis tarptautinėmis atsargomis. Sąjungos makrofinansinė parama turėtų papildyti TVF ir Pasaulio banko programas ir teikiamus išteklius. Paramos suma nustatoma taip pat atsižvelgiant į numatomus finansinius dvišalių ir daugiašalių paramos teikėjų įnašus ir poreikį užtikrinti sąžiningą Sąjungos ir kitų paramos teikėjų dalijimąsi našta, taip pat į Gruzijoje jau įgyvendinamas kitas Sąjungos išorės finansavimo priemones ir į pridėtinę bendro Sąjungos dalyvavimo vertę;

               (12)

               atsižvelgiant į Gruzijos likusius išorės finansavimo poreikius, pagal vienam gyventojui tenkančias pajamas ir skurdo rodiklius vertinamą ekonominio ir socialinio išsivystymo lygį, taip pat į jos įsiskolinimo lygį, dalis paramos turėtų būti suteikta dotacijų forma;

               (13)

               Komisija turėtų užtikrinti, kad Sąjungos makrofinansinė parama teisiškai ir iš esmės atitiktų pagrindinius išorės veiksmų principus, įtvirtintus Sutarties dėl Europos Sąjungos veikimo 21 straipsnyje, įvairių išorės veiksmų sričių tikslus ir jose vykdomas priemones bei kitą susijusią Sąjungos politiką;

               (14)

               Sąjungos makrofinansinė parama turėtų padėti Sąjungai vykdyti išorės politiką, susijusią su Gruzija. Komisijos tarnybos ir Europos išorės veiksmų tarnyba turėtų glaudžiai bendradarbiauti visą makrofinansinės paramos operacijos vykdymo laikotarpį tam, kad koordinuotų Sąjungos išorės politiką ir užtikrintų jos nuoseklumą;

               (15)

               Sąjungos makrofinansinė parama turėtų padėti Gruzijai vykdyti įsipareigojimą puoselėti bendras su Sąjunga vertybes, įskaitant demokratijos, teisinės valstybės, gero valdymo, žmogaus teisių paisymo, darnaus vystymosi, skurdo mažinimo ir atviros, taisyklėmis grindžiamos ir sąžiningos prekybos principus;

               (16)

               išankstinė Sąjungos makrofinansinės paramos teikimo sąlyga turėtų būti ta, kad Gruzija paisytų veiksmingų demokratinių mechanizmų, įskaitant daugiapartinę parlamentinę sistemą, užtikrintų teisinę valstybę ir gerbtų žmogaus teises. Be to, konkretūs Sąjungos makrofinansinės paramos tikslai turėtų būti: didinti Gruzijos viešųjų finansų valdymo sistemų veiksmingumą, skaidrumą ir atskaitomybę ir skatinti struktūrines reformas, skirtas tvariam ir integraciniam augimui, darbo vietų kūrimui ir fiskaliniam konsolidavimui remti. Sąjungos makrofinansinė parama Gruzijai taip pat turėtų apimti priemones, skirtas asociacijos susitarimo, įskaitant išsamų ir visapusišką laisvosios prekybos susitarimą, įgyvendinimui remti. Siekiant užtikrinti, kad konkretūs tikslai būtų tinkamai įvertinti, jie turi būti nustatyti taip, kad juos būtų galima patikrinti ir išmatuoti. Komisija ir Europos išorės veiksmų tarnyba turėtų nuolat stebėti, kaip vykdomos išankstinės sąlygos ir kaip siekiama tų tikslų. Jei išankstinė sąlyga nevykdoma ir nesilaikoma nustatytų tikslų arba jei nepaisoma asociacijos susitarimo tikslų ir principų, Komisija turėtų laikinai sustabdyti ar nutraukti Sąjungos makrofinansinės paramos išmokėjimą;

               (17)

               Gruzija, siekdama užtikrinti, kad su Sąjungos makrofinansine parama susiję finansiniai jos interesai būtų efektyviai apsaugoti, turėtų imtis tinkamų priemonių, susijusių su sukčiavimo, korupcijos ir kitų su Sąjungos makrofinansine parama susijusių pažeidimų prevencija ir kova su jais. Be to, turėtų būti parengtos nuostatos, pagal kurias Komisija atliktų patikrinimus, o Audito Rūmai – auditus;

               (18)

               Sąjungos makrofinansinės paramos teikimas nedaro poveikio Europos Parlamento ir Tarybos, kaip biudžeto valdymo institucijų, įgaliojimams;

               (19)

               dotacijų forma teikiamos makrofinansinės paramos sumos ir makrofinansinei paramai paskolų forma teikti reikalingos atidėjinių sumos turėtų derėti su daugiametėje finansinėje programoje numatytais biudžeto asignavimais;

               (20)

               Sąjungos makrofinansinę paramą turėtų valdyti Komisija. Komisija, siekdama užtikrinti, kad Europos Parlamentas ir Taryba galėtų stebėti, kaip įgyvendinamas šis sprendimas, turėtų juos reguliariai informuoti apie su parama susijusius pokyčius ir jiems pateikti atitinkamus dokumentus;

               (21)

               siekiant užtikrinti vienodas šio sprendimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (3);

               (22)

               Sąjungos makrofinansinė parama turėtų būti teikiama atsižvelgiant į ekonominės politikos sąlygas, kurios turi būti nustatytos susitarimo memorandume. Siekiant užtikrinti vienodas įgyvendinimo sąlygas ir efektyvumą, Komisijai turėtų būti suteikti įgaliojimai dėl tokių sąlygų derėtis su Gruzijos valdžios institucijomis, prižiūrint valstybių narių atstovų komitetui, pagal Reglamentą (ES) Nr. 182/2011. Pagal tą reglamentą patariamoji procedūra paprastai turėtų būti taikoma visais atvejais, išskyrus numatytus tame reglamente. Atsižvelgiant į galimą didelį paramos, kurios suma didesnė nei 90 mln. EUR, poveikį, tikslinga, kad tą ribą viršijančioms operacijoms būtų taikoma nagrinėjimo procedūra. Atsižvelgiant į Sąjungos makrofinansinės paramos Gruzijai sumą, priimant susitarimo memorandumą ir atliekant bet kokį paramos sumažinimą, jos teikimo sustabdymą ar jos atšaukimą turėtų būti taikoma patariamoji procedūra,

         PRIĖMĖ ŠĮ SPRENDIMĄ:
   1 straipsnis
   1.   Sąjunga, siekdama padėti Gruzijai stabilizuoti ekonomiką ir vykdyti esminių reformų darbotvarkę, suteikia jai 45 mln. EUR sumos neviršijančią makrofinansinę paramą (toliau – Sąjungos makrofinansinė parama). Iš tos maksimalios sumos iki 35 mln. EUR suteikiama paskolų, o iki 10 mln. EUR – dotacijų forma. Sąjungos makrofinansinė parama suteikiama Europos Parlamentui ir Tarybai patvirtinus Sąjungos atitinkamų metų biudžetą. Šia parama prisidedama prie TVF programoje nurodytų Gruzijos mokėjimų balanso poreikių tenkinimo.
   2.   Siekiant finansuoti paskolos forma teikiamą Sąjungos makrofinansinės paramos dalį, Komisijai suteikiami įgaliojimai Sąjungos vardu skolintis reikiamų lėšų kapitalo rinkose arba iš finansų įstaigų ir jas perskolinti Gruzijai. Vidutinis paskolų grąžinimo terminas turi būti ne ilgesnis kaip 15 metų.
   3.   Sąjungos makrofinansinės paramos teikimą administruoja Komisija, laikydamasi TVF ir Gruzijos sudarytų susitarimų ar susitarimų memorandumų ir svarbiausių ekonominių reformų principų ir tikslų, išdėstytų Asociacijos susitarime, įskaitant IVLPE.
   Komisija reguliariai informuoja Europos Parlamentą ir Tarybą apie pokyčius, susijusius su Sąjungos makrofinansine parama, įskaitant jos išmokas, ir toms institucijoms laiku pateikia atitinkamus dokumentus.
   4.   Sąjungos makrofinansinė parama teikiama dvejus su puse metų nuo pirmos 3 straipsnio 1 dalyje nurodyto susitarimo memorandumo įsigaliojimo dienos.
   5.   Jei Sąjungos makrofinansinės paramos mokėjimo laikotarpiu Gruzijos finansavimo poreikiai gerokai sumažėja, palyginti su pirminiais skaičiavimais, Komisija, laikydamasi 7 straipsnio 2 dalyje nurodytos patariamosios procedūros, sumažina paramos sumą, laikinai sustabdo ar nutraukia jos teikimą.
   2 straipsnis
   1.   Išankstinė Sąjungos makrofinansinės paramos teikimo sąlyga yra ta, kad Gruzija turi paisyti veiksmingų demokratinių mechanizmų, įskaitant daugiapartinę parlamentinę sistemą, užtikrinti teisinę valstybę ir gerbti žmogaus teises.
   2.   Komisija ir Europos išorės veiksmų tarnyba stebi, kaip visu Sąjungos makrofinansinės paramos teikimo laikotarpiu laikomasi 1 dalyje nurodytos išankstinės sąlygos.
   3.   Šio straipsnio 1 ir 2 dalys taikomos laikantis Tarybos sprendimo 2010/427/ES (4).
   3 straipsnis
   1.   Komisija, pagal 7 straipsnio 2 dalyje nurodytą patariamąją procedūrą, susitaria su Gruzijos valdžios institucijomis dėl Sąjungos makrofinansinei paramai taikytinų aiškiai apibrėžtų ekonominės politikos ir finansinių sąlygų, daugiausia dėmesio skirdama struktūrinėms reformoms ir patikimiems viešiesiems finansams, kurios turi būti išdėstytos susitarimo memorandume (toliau – susitarimo memorandumas), į kurį įtraukiamas tų sąlygų įgyvendinimo tvarkaraštis. Susitarimo memorandume nustatytos ekonominės politikos ir finansinės sąlygos derinamos su 1 straipsnio 3 dalyje nurodytais susitarimais ar susitarimų memorandumais, įskaitant makroekonominio koregavimo ir struktūrinių reformų programas, kurias Gruzija įgyvendina remiant TVF.
   2.   1 dalyje nurodytomis sąlygomis visų pirma siekiama didinti Gruzijos viešųjų finansų valdymo sistemų efektyvumą, skaidrumą ir atskaitomybę, be kita ko, naudojant Sąjungos makrofinansinę paramą. Rengiant politikos priemones taip pat deramai atsižvelgiama į pažangą, kuri daroma abiem pusėms atveriant rinką, plėtojant taisyklėmis grindžiamą sąžiningą prekybą ir įgyvendinant kitus Sąjungos išorės politikos prioritetus. Komisija reguliariai stebi pažangą, daromą siekiant tų tikslų.
   3.   Išsamios finansinės Sąjungos makrofinansinės paramos sąlygos nustatomos susitarime dėl paskolos ir susitarime dėl dotacijos, kuriuos turi sudaryti Komisija ir Gruzijos valdžios institucijos.
   4.   Komisija reguliariai tikrina, ar tebėra laikomasi 4 straipsnio 3 dalyje nurodytų sąlygų, įskaitant tai, ar Gruzijos ekonominė politika atitinka Sąjungos makrofinansinės paramos tikslus. Tikrindama Komisija glaudžiai koordinuoja veiksmus su TVF ir Pasaulio banku, o prireikus – su Europos Parlamentu ir Taryba.
   4 straipsnis
   1.   Komisija, atsižvelgdama į 3 dalyje nustatytas sąlygas, Sąjungos makrofinansinę paramą teikia dviem dalimis, kurių kiekvieną sudaro paskola ir dotacija. Kiekvienos dalies dydis nustatomas susitarimo memorandume.
   2.   Paskolų forma teikiama Sąjungos makrofinansinės paramos suma, jei reikia, nustatoma laikantis Tarybos reglamento (EB, Euratomas) Nr. 480/2009 (5).
   3.   Sprendimą dėl dalių mokėjimo Komisija priima atsižvelgdama į tai, ar įvykdytos visos šios sąlygos:

               a)

               2 straipsnio 1 dalyje nustatyta išankstinė sąlyga;

               b)

               sėkmingas tęstinis politikos programos, kuri apima griežtas koregavimo ir struktūrinių reformų priemones, įgyvendinimas laikantis TVF neprevencinio susitarimo dėl kredito suteikimo, taip pat

               c)

               sėkmingas susitarimo memorandume sutartų ekonominės politikos ir finansinių sąlygų vykdymas.

         Antroji dalis įprastai išmokama ne anksčiau kaip praėjus trims mėnesiams po pirmosios dalies išmokėjimo.
   4.   Jei 3 dalies pirmoje pastraipoje nurodytos sąlygos neįvykdomos, Komisija laikinai sustabdo ar nutraukia Sąjungos makrofinansinės paramos išmokėjimą. Tokiais atvejais Komisija informuoja Europos Parlamentą ir Tarybą apie laikino sustabdymo ar nutraukimo priežastis.
   5.   Sąjungos makrofinansinė parama išmokama Gruzijos nacionaliniam bankui. Jei laikomasi nuostatų, dėl kurių turi būti susitarta susitarimo memorandume, įskaitant likusių biudžeto finansavimo poreikių patvirtinimą, Sąjungos lėšos gali būti pervedamos Gruzijos finansų ministerijai, kuri yra galutinis paramos gavėjas.
   5 straipsnis
   1.   Su paskolos forma teikiamos Sąjungos makrofinansinės paramos dalimi susijusios skolinimosi ir skolinimo operacijos atliekamos eurais taikant tą pačią lėšų įskaitymo datą. Vykdydama tas operacijas, Sąjunga neturi spręsti su terminų pasikeitimu susijusių klausimų ir patirti valiutų kurso arba palūkanų normos rizikos ar kokios nors kitos komercinės rizikos.
   2.   Jei aplinkybės palankios ir to prašo Gruzija, Komisija gali imtis būtinų priemonių siekdama užtikrinti, kad paskolos terminai ir sąlygos būtų papildyti išankstinio grąžinimo išlyga, atitinkančia atitinkamą skolinimosi operacijų terminų ir sąlygų nuostatą.
   3.   Jei aplinkybės palankios paskolos palūkanų normai sumažinti ir jei to prašo Gruzija, Komisija gali nuspręsti refinansuoti visas jos iš pradžių pasiskolintas lėšas ar jų dalį arba restruktūrizuoti atitinkamas finansines sąlygas. Refinansavimo arba restruktūrizavimo operacijos atliekamos laikantis 1 ir 4 dalyse nustatytų sąlygų, ir dėl jų neturi būti pratęstas susijusių pasiskolintų lėšų grąžinimo terminas arba padidėti refinansavimo arba restruktūrizavimo operacijos dieną likusi mokėtina pagrindinė suma.
   4.   Visas Sąjungos patirtas išlaidas, kurios susijusios su skolinimosi ir skolinimo operacijomis pagal šį sprendimą, padengia Gruzija.
   5.   Komisija informuoja Europos Parlamentą ir Tarybą apie 2 ir 3 dalyse nurodytų operacijų pokyčius.
   6 straipsnis
   1.   Sąjungos makrofinansinė parama teikiama laikantis Europos Parlamento ir Tarybos reglamento (ES, Euratomas) Nr. 966/2012 (6) ir Komisijos deleguotojo reglamento (ES) Nr. 1268/2012 (7).
   2.   Įgyvendinant Sąjungos makrofinansinę paramą taikomas tiesioginis valdymas.
   3.   3 straipsnio 3 dalyje nurodytame paskolos susitarime ir dotacijos susitarime pateikiamos nuostatos, kuriomis:

               a)

               užtikrinama, kad Gruzija reguliariai tikrintų, ar iš Sąjungos biudžeto suteiktas finansavimas panaudotas tinkamai, imtųsi reikiamų pažeidimų ir sukčiavimo prevencijos priemonių ir prireikus imtųsi teisinių veiksmų neteisėtai pasisavintoms lėšoms, suteiktoms pagal šį sprendimą, išieškoti;

               b)

               užtikrinama Sąjungos finansinių interesų apsauga, visų pirma numatant konkrečias priemones, skirtas sukčiavimo, korupcijos ir kitų pažeidimų, darančių poveikį Sąjungos makrofinansinei paramai, prevencijai ir kovai su jais, pagal Tarybos reglamentą (EB, Euratomas) Nr. 2988/95 (8), Tarybos reglamentą (Euratomas, EB) Nr. 2185/96 (9) ir Europos Parlamento ir Tarybos reglamentą (ES, Euratomas) Nr. 883/2013 (10);

               c)

               Komisijai, įskaitant Europos kovos su sukčiavimu tarnybą, arba jos atstovams aiškiai suteikiami įgaliojimai atlikti patikrinimus, įskaitant patikrinimus ir inspektavimus vietoje;

               d)

               Komisijai ir Audito Rūmams aiškiai suteikiami įgaliojimai Sąjungos makrofinansinės paramos teikimo laikotarpiu ir jam pasibaigus atlikti auditus, įskaitant dokumentų auditus ir auditus vietoje, pavyzdžiui, veiklos vertinimus; ir

               e)

               užtikrinama, kad Sąjunga, nustačiusi, jog Gruzija, valdydama Sąjungos makrofinansinę paramą, dalyvavo sukčiavimo, korupcinėje arba bet kokioje kitoje Sąjungos finansiniams interesams kenkiančioje neteisėtoje veikloje, turėtų teisę susigrąžinti paskolą ir (arba) visą dotaciją anksčiau laiko.

         4.   Komisija, prieš teikdama Sąjungos makrofinansinę paramą, atlieka veiklos vertinimus ir nustato, ar su tokia parama susiję Gruzijos finansiniai susitarimai, administracinės procedūros ir vidaus bei išorės kontrolės mechanizmai yra patikimi.
   7 straipsnis
   1.   Komisijai padeda komitetas. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
   8 straipsnis
   1.   Ne vėliau kaip kiekvienų metų birželio 30 d. Komisija Europos Parlamentui ir Tarybai pateikia šio sprendimo įgyvendinimo praėjusiais metais ataskaitą, įskaitant to įgyvendinimo vertinimą. Toje ataskaitoje:

               a)

               išnagrinėjama pažanga, padaryta įgyvendinant Sąjungos makrofinansinę paramą;

               b)

               įvertinama Gruzijos ekonominė padėtis ir perspektyvos, taip pat pažanga, padaryta įgyvendinant 3 straipsnio 1 dalyje nurodytas politikos priemones;

               c)

               nurodomas susitarimo memorandume nustatytų ekonominės politikos sąlygų, Gruzijos einamųjų ekonominių ir fiskalinių rezultatų ir Komisijos sprendimų išmokėti Sąjungos makrofinansinės paramos dalis ryšys.

         2.   Ne vėliau kaip per dvejus metus nuo 1 straipsnio 4 dalyje nurodyto paramos teikimo laikotarpio pabaigos Komisija Europos Parlamentui ir Tarybai pateikia ex post vertinimo ataskaitą, kurioje įvertinami suteiktos Sąjungos makrofinansinės paramos rezultatai bei efektyvumas ir jos indėlio į paramos tikslus mastas.
   9 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Strasbūre 2018 m. balandžio 18 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         L. PAVLOVA

      (1)  2018 m. kovo 14 d. Europos Parlamento pozicija (dar nepaskelbta Oficialiajame leidinyje) ir 2018 m. balandžio 12 d. Tarybos sprendimas.

      (2)  Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimas (OL L 261, 2014 8 30, p. 4).

      (3)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

      (4)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

      (5)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (OL L 145, 2009 6 10, p. 10).

      (6)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (7)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      (8)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1).

      (9)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

      (10)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).


title: 2018 m. balandžio 16 d. Tarybos sprendimas (ES) 2018/615, kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Banque de France išorės auditorių

text:
23.4.2018

               LT

               Europos Sąjungos oficialusis leidinys

               L 102/9

         TARYBOS SPRENDIMAS (ES) 2018/615
   2018 m. balandžio 16 d.
   kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Banque de France išorės auditorių
   EUROPOS SĄJUNGOS TARYBA,
   atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 4 dėl Europos centrinių bankų sistemos ir Europos Centrinio Banko statuto, ypač į jo 27 straipsnio 1 dalį,
   atsižvelgdama į 2018 m. kovo 9 d. Europos Centrinio Banko rekomendaciją, skirtą Europos Sąjungos Tarybai, dėl Banque de France išorės auditorių (ECB/2018/9) (1),
   kadangi:

               (1)

               Europos Centrinio Banko (ECB) ir valstybių narių, kurių valiuta yra euro, nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Europos Sąjungos Taryba;

               (2)

               pagal Pinigų ir finansų kodekso L.142-2 straipsnį Banque de France bendroji taryba turi paskirti du teisės aktų nustatytą auditą atliekančius auditorius, kuriems patikėta atlikti Banque de France sąskaitų auditą;

               (3)

                  Banque de France išorės auditorių įgaliojimai baigėsi po 2017 finansinių metų audito. Todėl būtina paskirti išorės auditorius nuo 2018 finansinių metų;

               (4)

                  Banque de France išorės auditoriais 2018–2023 finansiniams metams pasirinko Mazars ir KPMG S.A.;

               (5)

               ECB valdančioji taryba rekomendavo Mazars ir KPMG S.A. kartu skirti Banque de France išorės auditoriais 2018–2023 finansiniams metams;

               (6)

               atsižvelgiant į ECB valdančiosios tarybos rekomendaciją, reikėtų atitinkamai iš dalies pakeisti Tarybos sprendimą 1999/70/EB (2),

         PRIĖMĖ ŠĮ SPRENDIMĄ:
   1 straipsnis
   Sprendimo 1999/70/EB 1 straipsnio 4 dalis pakeičiama taip:

      „4.   Mazars ir KPMG S.A. patvirtinami Banque de France išorės auditoriais 2018–2023 finansiniams metams.“.

   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas ECB.

      Priimta Liuksemburge 2018 m. balandžio 16 d.

            Tarybos vardu

            Pirmininkė

         F. MOGHERINI

      (1)  OL C 107, 2018 3 22, p. 1.

      (2)  1999 m. sausio 25 d. Tarybos sprendimas 1999/70/EB dėl nacionalinių centrinių bankų išorės auditorių (OL L 22, 1999 1 29, p. 69).


title: 2018 m. balandžio 17 d. Tarybos sprendimas (ES) 2018/616 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XIII priedo (Transportas) dalinio pakeitimo

text:
23.4.2018

                  LT

                  Europos Sąjungos oficialusis leidinys

                  L 102/11

            TARYBOS SPRENDIMAS (ES) 2018/616
      2018 m. balandžio 17 d.
      dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XIII priedo (Transportas) dalinio pakeitimo
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo, ypač į jos 91 ir 172 straipsnius kartu su 218 straipsnio 9 dalimi,
      atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
      atsižvelgdama į Europos Komisijos pasiūlymą,
      kadangi:

                  (1)

                  Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                  (2)

                  pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo XIII priedą (Transportas);

                  (3)

                  į EEE susitarimą turi būti įtrauktas Komisijos reglamentas (ES) Nr. 1305/2014 (3);

                  (4)

                  todėl EEE susitarimo XIII priedas (Transportas) turėtų būti atitinkamai iš dalies pakeistas;

                  (5)

                  todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

            PRIĖMĖ ŠĮ SPRENDIMĄ:
      1 straipsnis
      Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo XIII priedo (Transportas) dalinio pakeitimo, grindžiama prie šio sprendimo pridėtu EEE jungtinio komiteto sprendimo projektu.
      2 straipsnis
      Šis sprendimas įsigalioja jo priėmimo dieną.

         Priimta Briuselyje 2018 m. balandžio 17 d.

               Tarybos vardu

               Pirmininkė

            E. ZAHARIEVA

         (1)  OL L 305, 1994 11 30, p. 6.

         (2)  OL L 1, 1994 1 3, p. 3.

         (3)  2014 m. gruodžio 11 d. Komisijos reglamentas (ES) Nr. 1305/2014 dėl Europos Sąjungos geležinkelių sistemos telematikos priemonių, skirtų krovinių vežimo paslaugoms teikti, posistemio techninės sąveikos specifikacijos, kuriuo panaikinamas Reglamentas (EB) Nr. 62/2006 (OL L 356, 2014 12 12, p. 438).

         PROJEKTAS
         EEE JUNGTINIO KOMITETO SPRENDIMAS Nr. …/2018
         … m. … … d.
         kuriuo iš dalies keičiamas EEE susitarimo XIII priedas (Transportas)
         EEE JUNGTINIS KOMITETAS,
         atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
         kadangi:

                     (1)

                     į EEE susitarimą turi būti įtrauktas 2014 m. gruodžio 11 d. Komisijos reglamentas (ES) Nr. 1305/2014 dėl Europos Sąjungos geležinkelių sistemos telematikos priemonių, skirtų krovinių vežimo paslaugoms teikti, posistemio techninės sąveikos specifikacijos, kuriuo panaikinamas Reglamentas (EB) Nr. 62/2006 (1);

                     (2)

                     Reglamentu (ES) Nr. 1305/2014 panaikinamas į EEE susitarimą įtrauktas Komisijos reglamentas (EB) Nr. 62/2006 (2), todėl jis turi būti iš EEE susitarimo išbrauktas;

                     (3)

                     todėl EEE susitarimo XIII priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:
         1 straipsnis
         EEE susitarimo XIII priedo 37h punkto (Komisijos reglamentas (EB) Nr. 62/2006) tekstas pakeičiamas taip:
         „32014 R 1305: 2014 m. gruodžio 11 d. Komisijos reglamentas (ES) Nr. 1305/2014 dėl Europos Sąjungos geležinkelių sistemos telematikos priemonių, skirtų krovinių vežimo paslaugoms teikti, posistemio techninės sąveikos specifikacijos, kuriuo panaikinamas Reglamentas (ES) Nr. 62/2006 (OL L 356, 2014 12 12, p. 438).
         Reglamentas šio susitarimo tikslais pritaikomas taip:
         po priedo 7.1.4 skirsnio 3 dalies įterpiama ši dalis:

                     4.

                     Valdymo komitete ELPA priežiūros institucijai suteikiamas stebėtojos statusas.“

               2 straipsnis
         Reglamento (ES) Nr. 1305/2014 tekstas islandų ir norvegų kalbomis, kuris turi būti skelbiamas Europos Sąjungos oficialiojo leidinio EEE priede, yra autentiškas.
         3 straipsnis
         Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį (*1), arba … m. … … d. EEE jungtinio komiteto sprendimo Nr. … (3) [kuriuo įtraukiama Direktyva 2012/34/ES] įsigaliojimo dieną, atsižvelgiant į tai, kuri data yra vėlesnė.
         4 straipsnis
         Šis sprendimas skelbiamas Europos Sąjungos oficialiojo leidinio EEE dalyje ir EEE priede.

            Priimta Briuselyje

                  EEE jungtinio komiteto vardu

                  Pirmininkas

                  EEE jungtinio komiteto sekretoriai

            (1)  OL L 356, 2014 12 12, p. 438.

            (2)  OL L 13, 2006 1 18, p. 1.

            (*1)  [Konstitucinių reikalavimų nenurodyta.] [Konstituciniai reikalavimai nurodyti.]

            (3)  OL L …


title: 2018 m. balandžio 17 d. Tarybos sprendimas (ES) 2018/635 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XXII priedo (Bendrovių teisė) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo

text:
25.4.2018

                  LT

                  Europos Sąjungos oficialusis leidinys

                  L 105/21

            TARYBOS SPRENDIMAS (ES) 2018/635
      2018 m. balandžio 17 d.
      dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo XXII priedo (Bendrovių teisė) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo, ypač į jos 50 ir 114 straipsnius kartu su 218 straipsnio 9 dalimi,
      atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
      atsižvelgdama į Europos Komisijos pasiūlymą,
      kadangi:

                  (1)

                  Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                  (2)

                  pagal EEE susitarimo 98 straipsnį EEE jungtinis komitetas gali, inter alia, priimti sprendimą iš dalies pakeisti EEE susitarimo XXII priedą (Bendrovių teisė) ir 37 protokolą (kuriame pateikiamas 101 straipsnyje nurodytas sąrašas);

                  (3)

                  į EEE susitarimą turi būti įtrauktas Europos Parlamento ir Tarybos reglamentas (ES) Nr. 537/2014 (3);

                  (4)

                  į EEE susitarimą turi būti įtraukta Europos Parlamento ir Tarybos direktyva 2014/56/ES (4);

                  (5)

                  tam, kad EEE susitarimas tinkamai veiktų, reikėtų išplėsti EEE susitarimo 37 protokolą įtraukiant Reglamentu (ES) Nr. 537/2014 įsteigtą Europos audito priežiūros įstaigų komitetą, o EEE susitarimo XXII priedas turi būti iš dalies pakeistas siekiant tiksliai nustatyti narystės šiame komitete tvarką;

                  (6)

                  todėl EEE susitarimo XXII priedas ir 37 protokolas turėtų būti atitinkamai iš dalies pakeisti;

                  (7)

                  todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

            PRIĖMĖ ŠĮ SPRENDIMĄ:
      1 straipsnis
      Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo XXII priedo (Bendrovių teisė) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.
      2 straipsnis
      Šis sprendimas įsigalioja jo priėmimo dieną.

         Priimta Briuselyje 2018 m. balandžio 17 d.

               Tarybos vardu

               Pirmininkė

            E. ZAHARIEVA

         (1)  OL L 305, 1994 11 30, p. 6.

         (2)  OL L 1, 1994 1 3, p. 3.

         (3)  2014 m. balandžio 16 d. Europos Parlamento ir Tarybos reglamentas (ES) Nr. 537/2014 dėl konkrečių viešojo intereso įmonių teisės aktų nustatyto audito reikalavimų, kuriuo panaikinamas Komisijos sprendimas 2005/909/EB (OL L 158, 2014 5 27, p. 77).

         (4)  2014 m. balandžio 16 d. Europos Parlamento ir Tarybos direktyva 2014/56/ES, kuria iš dalies keičiama Direktyva 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito (OL L 158, 2014 5 27, p. 196).

         PROJEKTAS
         EEE JUNGTINIO KOMITETO SPRENDIMAS Nr. …
         … m. … … d.
         kuriuo iš dalies keičiamas EEE susitarimo XXII priedas (Bendrovių teisė) ir 37 protokolas (kuriame pateikiamas 101 straipsnyje nurodytas sąrašas)
         EEE JUNGTINIS KOMITETAS,
         atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
         kadangi:

                     (1)

                     į EEE susitarimą turi būti įtrauktas 2014 m. balandžio 16 d. Europos Parlamento ir Tarybos reglamentas (ES) Nr. 537/2014 dėl konkrečių viešojo intereso įmonių teisės aktų nustatyto audito reikalavimų, kuriuo panaikinamas Komisijos sprendimas 2005/909/EB (1) su pataisymais, padarytais OL L 170, 2014 6 11, p. 66;

                     (2)

                     į EEE susitarimą turi būti įtraukta 2014 m. balandžio 16 d. Europos Parlamento ir Tarybos direktyva 2014/56/ES, kuria iš dalies keičiama Direktyva 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito (2);

                     (3)

                     tam, kad EEE susitarimas tinkamai veiktų, reikėtų išplėsti EEE susitarimo 37 protokolą įtraukiant Reglamentu (ES) Nr. 537/2014 įsteigtą Europos audito priežiūros įstaigų komitetą (CEAOB), o EEE susitarimo XXII priedas turi būti iš dalies pakeistas siekiant tiksliai nustatyti narystės šiame komitete tvarką;

                     (4)

                     todėl EEE susitarimo XXII priedas ir 37 protokolas turėtų būti atitinkamai iš dalies pakeisti,

               PRIĖMĖ ŠĮ SPRENDIMĄ:
         1 straipsnis
         EEE susitarimo XXII priedas iš dalies keičiamas taip:

                     1.

                     10f punktas (Europos Parlamento ir Tarybos direktyva 2006/43/EB) papildomas taip:

                                 „—

                                    32014 L 0056: 2014 m. balandžio 16 d. Europos Parlamento ir Tarybos direktyva 2014/56/ES (OL L 158, 2014 5 27, p. 196).

                           Direktyvos nuostatos šio Susitarimo tikslais pritaikomos taip:
                     30c straipsnio 3 dalyje, kiek tai susiję su ELPA valstybėmis, žodžiai „nustatytų Europos Sąjungos pagrindinių teisių chartijoje“ netaikomi.“

                     2.

                     Po 10i punkto (Europos Parlamento ir Tarybos direktyva 2013/34/ES) įterpiamas šis punktas:

                                 „10j.

                                    32014 R 0537: 2014 m. balandžio 16 d. Europos Parlamento ir Tarybos reglamentas (ES) Nr. 537/2014 dėl konkrečių viešojo intereso įmonių teisės aktų nustatyto audito reikalavimų, kuriuo panaikinamas Komisijos sprendimas 2005/909/EB (OL L 158, 2014 5 27, p. 77) su pataisymais, padarytais OL L 170, 2014 6 11, p. 66.
                                 Nustatyti ELPA valstybių asociacijos reikalavimai pagal Susitarimo 101 straipsnį:

                                             Direktyvos 2006/43/EB 32 straipsnio 1 dalyje nurodytos ELPA valstybių kompetentingos institucijos turi teisę visapusiškai dalyvauti Europos audito priežiūros įstaigų komitete (CEAOB) vienodomis sąlygomis kaip ES valstybės narės, tačiau neturi teisės balsuoti. Pagal 30 straipsnio 6 dalį nariai iš ELPA valstybių negali būti renkami į CEAOB pirmininko postą.

                                             Reglamento nuostatos šio Susitarimo tikslais pritaikomos taip:

                                                         a)

                                                         Žodžiai „Sąjungos arba valstybės narės teisės aktai“ pakeičiami žodžiais „EEE susitarimas arba nacionalinės teisės aktai“, o žodžiai „Sąjungos arba valstybės narės teisė“ keičiami žodžiais „EEE susitarimas arba nacionalinė teisė“.

                                                         b)

                                                         41 straipsnyje dėl ELPA valstybių:

                                                                     i)

                                                                     žodžiai „2020 m. birželio 17 d.“ pakeičiami žodžiais „per šešerius metus nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                                     ii)

                                                                     žodžiai „2023 m. birželio 17 d.“ pakeičiami žodžiais „per devynerius metus nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                                     iii)

                                                                     žodžiai „2014 m. birželio 16 d.“ pakeičiami žodžiais „… m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                                     iv)

                                                                     „2016 m. birželio 17 d.“ pakeičiami žodžiais „per dvejus metus nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“.

                                                         c)

                                                         44 straipsnyje dėl ELPA valstybių žodžiai „2017 m. birželio 17 d.“ pakeičiami žodžiais „per vienus metus nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“.“

               2 straipsnis
         Susitarimo 37 protokolas papildomas šiuo punktu:

                        „40.

                        Europos audito priežiūros įstaigų komitetas (CEAOB) (Europos Parlamento ir Tarybos reglamentas (ES) Nr. 537/2014).“

         3 straipsnis
         Reglamento (ES) Nr. 537/2014 su pataisymais, padarytais OL L 170, 2014 6 11, p. 66, ir Direktyvos 2014/56/ES tekstai islandų ir norvegų kalbomis, kurie turi būti paskelbti Europos Sąjungos oficialiojo leidinio EEE priede, yra autentiški.
         4 straipsnis
         Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį (*1).
         5 straipsnis
         Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

            Priimta Briuselyje

                  EEE jungtinio komiteto vardu

                  Pirmininkas

                  EEE jungtinio komiteto sekretoriai

            (1)  OL L 158, 2014 5 27, p. 77.

            (2)  OL L 158, 2014 5 27, p. 196.

            (*1)  [Konstitucinių reikalavimų nenurodyta.] [Konstituciniai reikalavimai nurodyti.]